Marc Vignolo: “Inauterietan mozorrotuta atera eta herriko jendea ezagutzen hasi ginen”

Egunotako elurra gustura hartu du Marc Vignolo segurar berriak.Frantziarra da, Tarbeskoa, Marc Vignolo. 32 urte beteko ditu aurten. Ikasketaz, Heziketa Fisikoko irakaslea da, baina lan bertikaletako enpresa batean lan egiten du.

Duela bi urte iritsi ziren Marc Vignolo eta bere bikotea Goierrira, Segurara. Aurretik Oñatin (Gipuzkoa) ere bizi izan ziren pare bat urtetan.

Zer moduz bizi zara Seguran? Integratzea erraza egin al zaizu?

Oso gustura bizi naiz Seguran. Hasieran inor ez genuen ezagutzen, baina inauterietan mozorrotuta atera ginen. Bazkarira ere joan ginen eta pixkanaka jendea ezagutzen hasi ginen.

Eskalatzen ere ibiltzen naiz eta rokodromoan jende asko ezagutu dut. Poteoan hasi nintzen beraiekin, mendira joaten… Mendira joateko, eskalatzeko, eta bizikletan ibiltzeko leku egokia da Goierri. Polita da gainera! Barakaldon bizi izan nintzen denboralditxo batean eta ez dauka zerikusirik. Hemengo bizimodua hobea da. Hau gehiago gustatzen zait.

Aizkorri aldean ibiliko zinen.

Bai, asko gustatzen zait.

Zein da zure ogibidea?

Frantzian Heziketa Fisikoko irakasle ikasketak egin nituen. Baina hemen, lan bertikaletako enpresa batean lan egiten dut. Eraikuntzan ari naiz lanean, baina sokekin.

Irakasle lanean aritzeko aukerarik izan al duzu?

Ez, ez naiz asko mugitu baina hasteko EGA beharko nuke. Bestela, pribatura, monjetara joan beharko nuke eta ez dut horrelakorik nahi. Horretaz gain, titulua konbalidatu beharko nuke. Berez, nire tituluak Europako moduluak baditu baina hemen ez dit balio. Ministerioan diru bat ordaindu beharko nuke eta itzulpena ere ordaindu beharko nuke. Diru asko da. Gainera ez zait oso ondo iruditzen, ez nago ados. Irakaskuntzako proiekturik ez daukat momentuz. Zahartzen naizenean beharbada gogo handiagoa edukiko dut eta ikusiko dut orduan zer egin.

Tarbesko eta Segurako bizimoduan ezberdintasunik aurkitu al duzu?

Ez gaude oso urruti, muga hortxe dago, baina oso ezberdina da hango eta hemengo bizimodua. Hemen jendea gehiago ibiltzen da tabernetan. Frantzian, jendea gehiago gelditzen da etxean.

Beste berdintasun bat ere bada. Irratia asko entzuten dut. Orain bajan nago eta Frantziako irratiak entzuten ditut. Hango irratietan ez dute hainbeste hitz egiten futbolari edo kirolari buruz. Hemen, asko hitz egiten da kirolaz. Jakina, gehiena futbolaz. Frantzian beste saio mota batzuk daude.

Janariaren kontuan ere badago ezberdintasunik, baina hemengo gastronomia ere oso goxoa da.

Kaleko bizimodua gustatzen al zaizu?

Ondo dago, gustatzen zait, baina batzuetan etxean lasai gelditzea ere gustatzen zait, liburu bat irakurtzen-edo. Frantses ikutu hori badaukat eta etxean gustura gelditzen naiz.


Hondarribia garaile San Praixkuetako trainerilla txapelketan. Zazpigarren edizioko bandera beraz, Kontxako irabazleen herrira doa. Aginagarrak bigarren sailkatu dira Oria ibaian.

Hondarribia garaile San Praixkuetako trainerilla txapelketan. Zazpigarren edizioko bandera beraz, Kontxako irabazleen herrira doa. Aginagarrak bigarren sailkatu dira Oria ibaian.


Aitak egindako erasoa salatzeko, ume baten larrialdi deia

Ertzainek gizonezko bat atxilotu dute genero indarkeria egotzita; 11 urteko alabak hots egin die jazoeraz abisatzeko

Herenegun goizaldean 11 urteko neska batek larrialdi zerbitzuak koordinatzeko 112 telefonora hots egin zuen. Eusko Jaurlaritzako Segurtasun Sailak aditzera eman duenez, larrialdi dei bat izan zen: aita oldartu egin zela azaldu zuen, amari eta etxean beraiekin bizi den senitarteko bati ere eraso egin ziela. Azaldu zuenez, etxeko komunetik ari zen telefono deia egiten: anaia txikiarekin batera sartu zen han, babesa bilatzeko, aitaren erasoak ez baitzuen etenik. Donostian izan zen.

Berehala azaldu ziren ertzainak neskak esandako tokira, eta liskarrean atzeman zituzten bi gizonezko. Telefonoz hots egin zuen neskaren amak esplikatu zien poliziei usu «oso jarrera» bortitza zuela bere bikotekideak; bera jotzen zuela esan zuen, eta alabari ere eraso egin izan ohi ziola. Poliziek atxilotu egin zuten gizona.

Tolosan, atxilotu bat

Tolosan (Gipuzkoa) ere herenegun gizon bat atxilotu zuten ertzainek genero indarkeria leporatuta. SOS Deiak zerbitzuaren bidez jaso zuten poliziek abisua: andre batek esplikatu zuen bikotekidea aizto batekin mehatxuka ari zitzaiola. Ustez erasoa gertatu zen lekura iritsitakoan telefonoz hots egin zuen andrea aurkitu zuten ertzainek: oso urduri zegoela azaldu dute, negarrari emanda. Bikotekideak aurpegian jo zuela azaldu zien, eta ondoren sukaldeko aizto bat hartuta egin ziola mehatxu. Horrez gain, etxeko atea giltzaz itxi zuen gizonak, eta handik irteten ez ziola uzten esplikatu zuen emakumeak. Haren testigantza aditu, eta atxilotu egin zuten ertzainek gizonezkoa.

Genero indarkeriarekin lotutako azken bi kasu horien harira, kezka azaldu du Gipuzkoako Batzar Nagusietako PSE-EEko bozeramaile Rafaela Romerok. Arbuio erabatekoa azaldu du era horretako portaerekiko, eta biktimak babesteko ahaleginak indartu behar direla azaldu du. «Baliabide gehiago jarri behar dira», adierazi du, «babestuak senti daitezen». Horren haritik, «xuhurtzerik» ezin dela onartu adierazi du, horrek ekar ditzakeen ondorioak aski larriak izango baitira. Romerok elkartasuna azaldu die biktimei, eta jazoera horiek salatzea zinez garrantzitsua dela oroitarazi du, eta biktimez gain, inguruan dauden pertsonek ere maiz horretan lagun dezaketela. Behin betiko erauzteko: errotik.


Eraikin bateko zati bat behera etorri da Azkoienen

Suhiltzaileek Cantarranas kalea itxi dute, istripuak saiheste aldera.

Azkoiengo (Nafarroa) Cantarranas kaleko eraikin bateko zati bat behera etorri da gaur, Nafarroako suhiltzaileek Twitterren duten kontuan jakinarazi dutenez.

Iturrion arabera, etxebizitza egoera txarrean zegoen. Badaezpada eta istripuak saihesteko, kalea erabat itxi dute suhiltzaileek.


Domekan zabalduko ditu euskal zinearen ateak 38. zine bilerak

Domekatik aurrera euskal zinea bizi, usaindu eta sentitu ahal izango da Lekeition. 38. Euskal Zine Bilera prest dago. 41 film lehiatuko dira, baina horrez gain, hainbat solasaldi, mahainguru eta ekitaldi egongo dira zortzi egunetan zinemazaleen gozamenerako.Aurretiaz erosi ahal ziren Irekiera Ekitaldiko sarrerak salduta dagoz, eta domekan bertan beste heren bat egongo da leihatilan. 19:00etan jarri dute ordua euskal zinearen altzora lehen jauzia emateko.Silvia Manzana eta Jon Ander Alonsok gidatuta 38. Euskal Zine Bilerako filmen errepasoa egin eta epaimahaia aurkeztuko dute oholtza gainean. Ondoren, Amama filma emango dute, eta Asier Altuna zuzendariagaz eta filmeko aktoreekin solasaldia egingo da.Astelehenean ikusi ahalko dira bilerara aurkeztutako lehen lanak Ikusgarri aretoan. 19:30ean hasiko da emanaldia.


"Aski da" esan diote indarkeria matxistari

Ehunka lagunek salatu dute Bilbon atxilotutako gizonezkoak aitortu duen hilketa matxista, eta gizon berak beste eraso batean larri zauritu zuen emakumeari babesa agertu diote. Ertzaintzak jakinarazi du atxilotuaren etxean topatutako gorpuzkiak emakume bakarrarenak direla. Igandean zauritutakoa, berriz, oso larri dago, eta okerrera egin du.


"Nola ekidin adikzioak erakundeetan" jardunaldia egingo du Iñigo Garatxenak, asteartean

Iñigo Garatxenak, OSARTENeko Osasun eta Ongizate Arloko zuzendariak, erakundeetan adikzioak ekiditeko gomendioak emango ditu maiatzaren 26an, bideokonferentzia bidez

Garaia parke teknologikoak bultzatutako Pertsona Kudeaketa Berrikuntza deritzon hilabete honetan, pertsonen eta lantaldeen kudeaketaren esparruko hainbat gai jorratzen ari dira, jardunaldi ezberdinetan banatuta. Jardunaldiak gizarte osoari zuzenduta daude, baina bereziki, taldean lan egiten duten horiei.

Iñigo Garatxena, OSARTENeko Osasun eta Ongizate Arloko zuzendaria, izango da hurrengo jardunaldia gidatuko duen aditua. “Nola ekidin adikzioak erakundeetan” deritzon jardunaldia maiatzaren 26an eskeiniko du Garatxenak webinar bitartez eta bi orduko iraupena izango du (09:00etatik 11:00etara bitartean).

Garatxenak gidatutako jardunaldian egoeren azterketa kuantitatiboa eta kualitatiboa egingo da eta protokoloak aztertuko dira; esku hartzekoak, aitortze-detekziokoak, balioespen-deribazioa, tratamendua eta koordinazioa besteak beste. Bestalde, sentsibilizazioa eta informazioa landuko dira, Adizkioen Plana diseinatzearekin batera.

Jardunaldiaren helburu nagusia enpresak laneko substantzien kontsumoa ausardiaz bideratzea da, eta erakundeei Adikzioen aurkako plan bat garatzen laguntzea, honako hauek lortzen laguntzeko: absentismoa murriztea, pertsona kualifikatuen atxikipena, laneko giroa hobetzea, ezbehar-kopurua murriztea eta produktibitatea handitzea.

Azken jardunaldia, ekainean

Ekainaren 2an, Amaia Diaz de Monasteriogurenek gidatuko du azken jardunaldia eta lantokiko elikadura osasungarrirako gakoak izango ditu hizpide.


Zuberoako ikastolak laguntzeko saskiak banatuko dituzte Hego Uribe eskualdean

Zuberoako Sohütako Eperra eta Alozeko Basabürüko Ikastolak laguntzeko eta bertako ekoizpenak ezagutaratzeko eta dastatzeko saskiak salduko dituzte beste urte batez Euskal Herri mailan. Hego Uribe eskualdean ere bat egin dute ekimenarekin.

Xiberoko ikastolen saski salmenta kanpaina azaroaren 5ean abiatu zuten eta hilaren 30era arte luzatuko da. Aurten hiru saski mota salduko dituzte (orain arte bi ziren): Ahuzki (40 euro), Irati (55 euro) eta Orhi (70 euro). Ahuzki saskiak honako produktuak dakartza: xerriki patea (190 gramo), ahate gibel berrosatua (125 gramo), eztia (500 gramo), bixkotx poltsa artisanala (150 gramo) eta ardi gazta (550 gramo). Irati saskiak xerriki patea (190 gramo), ahate gibel berrosatua (125 gramo), xahalki xehatua saltsan (640 gramo), eztia (500 gramo), bixkotx poltsa artisanala (150 gramo) eta ardi gazta (550 gramo) ditu. Eta azkenik, Orhi saskiak ahate gibela (200 gramo), bixkotx gatzatuak (80 gramo), lukainka idorra (230 gramo), azafrai erreximenta (250 mililitro) eta ardi gazta (kilo bat).

Saskiak www.ikaskoli.eus webgunean eros daitezke eta Hego Uribe eskualdean hiru banaketa puntu ezarri dituzte: Arrigorriagako eskola, Basauriko Arizko Ikastola eta Galdakaoko Eguzkibegi Ikastola. Aurreikuspenen arabera, abenduaren 10ean eta 11n banatuko dituzte saskiak. “Egungo egoeragatik ezinezkoa bazaigu saskiak banatzea, dirua itzultzeko teknikoki prest gaude”, diote Zuberoako ordezkariek.

Bi ikastola soilik Zuberoan

Gaur egun bi ikastola daude Zuberoan: Basaburuan, Alozeko herrian lehena, eta Pettarrean, Sohütako herrian bigarrena. “Ipar Euskal Herrian euskarak ez du babes ofizialik. Euskara hizkuntza gutxiagotua da gure lurraldean. Euskararen etxeko transmisioa Zuberoan eteten ari den heinean, ikastolek dute euskararen transmisioa bermatzen”, diote sustatzaileek.

Alozeko ikastolan 38 hau daude eskolatuta eta Sohütako ikastolan 93. “Kolegioan Ikastolan jarraitzen duten haurrek Larzabalera joan behar izaten dute. Eta lizeoari dagokionez, aldiz, egun Baionakoa da Seaskaren lizeo bakarra. Gaur gaurkoz murgiltze eredua burutik-buru soilik Seaskak proposatzen du. Seaskak eskaintzen duen eredua euskara berreskuratzeko bide eraginkor bakarra den heinean, ikastolen garapena lagundu behar da. Xiberoan ikastolak garatzen eta indartzen jarraitzeko Euskal Herri osoko elkartasuna ezinbestekoa zaigu”, diote: “Gaurko egoera berezian, Covid 19 dela eta, are gehiago. Azken urte honetan, diru sartze ekimen guztiak ezeztatuak izan dira. Abian jarriko dugun saski salmenta berri hau diru sartze bakarra izanen da, beraz oso beharrezkoa guretako”.

2003tik, Xiberoko ikastolek gabonetarako saskiak prestatzen dituzte tokiko ekoizpenekin. Iaz, 1.600 saski saldu zituzten, eta guztira 17.000 euroko diru laguntza eskuratu zuten Zuberoako bi ikastolek.


Prozesu soberanistak aztergai, gaurko'Azpimarra+' saio berezian

Anjel Oiarbide, Gure Esku Dago ekimenaren ordezkaria, eta Martin Aranburu, Katalunian bizi den politologoa, elkarrizketatuko ditu Maddalen Iriartek.

Alex Salmond politikari eskoziarrak Eskoziako independentziari buruz aurkeztuko duen 'liburu zuria' hizpide, Euskal Herriko eta Kataluniako prozesu soberanisten egoera aztertuko dute 'Azpimarra+' albistegian. Horretarako, Maddalen Iriartek Anjel Oiarbide, Gure Esku Dago ekimenaren ordezkaria, eta Martin Aranburu, Katalunian bizi den politologoa, elkarrizketatuko ditu.

Bestalde, Denis Itxaso, Josune Ariztondo eta Zelai Nikolas solaskideek gaia landuko dute saioan, eta Adrian Zelaia eta Joseba Barandiaran ekonomialariak egungo egoera ekonomikoa aztertuko dute.

'Azpimarra+' gaur gauean emitituko da, 23:10etik aurrera, ETB1en.


Bastidako torneoa zuzenean, ostiralean, ETB1en eta eitb.eus-en

Berasaluze II-Albisu eta Ezkurdia-Merino II bikoteek jokatuko dute finalaurreko partida.

Ostiral honetan, Bastidako pilotalekuarekin bat egingo dute Euskal Telebistako kamerek 22:00etatik aurrera.

Hasteko Arretxe II-Ladis Galarza eta Gorka-Merino I bikoteek jokatuko dute atariko norgehiagoka, eta ondoren, Berasaluze II-Albisu eta Ezkurdia-Merino II bikoteek Bastidako Torneoaren finalaurreko partida jokatuko dute.

Iñigo Aiestaran, Josean Tolosa eta Xabier Anduezak egingo dute emanaldiaren kontakizuna zuzenean, ETB1en eta eitb.eus-en.


Bilboko San Tomas azokak 300 postu bilduko ditu

Guztira, 151 ekoizlek parte hartuko dute aurtengo azokan, iaz baino sei gehiagok.

Bilboko San Tomas Azokak 300 postu bilduko ditu, aurten, eta guztira, 151 ekoizlek parte hartuko dute, iaz baino sei gehiagok. Postu gehienak Areatzean eta Plaza Berrian kokatuko dituzte. Aurten, sari banaketa hilaren 26ean egingo dute ekoizleei festa berezia egin nahi baitiete.

Azokaren aurkezpen ekitaldian, Manu Gonzalez BBK antolatzaileko Gizarte Ekintzaren ordezkariak aurten 64. Nekazaritza Azoka antolatu dutela azaldu du eta Bilboko Metroak azokaren egunerako deitu duen grebarekin arduratuta daudela esan du.

Gonzalezek azaldu duenez, goizeko hamarretan emango diote hasiera ofiziala azokari eta, lehen aldiz, Plaza Berrira Correo kaletik sartzeko aukera izango dute herritarrek. Haurtzaindegiak 350 zerbitzu eskainiko ditu 10:00etatik 18:00etara eta ume bakoitza, gehienez, bi orduz utzi ahal izango dute.

Azokan parte hartuko duten ekoizleek eskainiko dituzten produktuen artean animalia biziak (2 postu), barazkiak (29), ogia eta euskal pastela (17), gaztak (23), landareak eta loreak (4), fruituak (3), eztia (8), hestebeteak (20), kontserbak (11), txakolia eta sagardoa (21), txosnak (7), produktu ekologikoak (13), bidezko merkataritza (5) eta esnekiak (1).


Lezoko zazpigarren Garagardo Festa, ate joka

Lezok zazpigarren Garagardo Festa jasoko du ostegunetik larunbatera (hilaren 26tik 30era). Tiñelu elkarteak antolatzen duen ekitaldia jada erreferentzia bihurtu da Lezoko herritarrentzat, eta kanpokoentzat. Karlos Saldise plazan izango du aurten ere erdigune. Ostegunean 18:00etatik 00:30era izango da zabalik; ostiralean berdin, 18:00etatik 00:30era; larunbatean zabalagoa da ordutegia, 18:00etatik 02:00etara.

14 garagardoko aukera osatu dute antolatzaileek, “horietatik gehienak kalitate gorenekoak”, adierazi dute Tiñelutik. Horri, jakiak erantsi behar, klasiko diren ukondo, saltxitxa eta bestelakoak.

Nola ez, animaziorik ez da faltako. Ostegunean Oktoberfest musika izango da (kirolaz gozatzeko aukera ere izango da, Realaren partida dago); ostiralean, Jaixkipe txarangak girotuko du jaigunea, eta larunbatean denetik: 20:30ean dantza saioa Out Of The Blue taldearekin; 21:00etan Amer eta Africa Envarekin zirkua; ; eta 23:00etan Sara Sweet Band taldearekin rock/blues doinuak.

Tiñeluk jakinarazi du orotara 140 boluntariok egingo dutela lan festa bitartean, euren laguntza eskertu diete. Eta Lezoko nahiz eskualdeko biztanleak bertara daitezen animatu dituzte.


Gelditu ditzagun makinak!

Grebak ezertarako

ere balio ez duela sinestarazi digute. Lan eskerga egin dute

borrokaren antzutasunaren mezua zabaltzen. Hala ere, garaipen txiki

eta handiekin errelatoa piskanaka aldatzen gabiltzala iruditzen zait

maiz. Jada inork gutxik jartzen du zalantzan garbitzaile edota

erresidentzietako emakumeek greba egiteko duten zilegitasuna, eta

jakin badakigu lehenago edo beranduago, baina garaipena lortuko

dutela. Denbora kontua da, hori soilik.

Hala ere,

Gobernuaren makinaria propagandistikoa martxan da etenik gabe. Azken

asteotan ere nabarmen: euskal eskuinak Espainiako Kongresuan lortu ez

zuen protagonismoa, hurrengo egunetan EiTB-n lortu zuen. Kate

guztietan izan ziren, elkarrizketaz elkarrizketa, ezkerrak lortutako

protagonismoari buelta eman nahian. Matuteren hitzaldi borobilak

listoia altu jarri zuen, baina.

Ez naiz lehena

komunikabide publikoen partzialtasuna salatzen, bertako langileek ere

hala egin dute behin baino gehiagotan. Mugimendu sozial eta sistema

suntsitzailearen aurrean alternatibak aldarrikatzen ditugunok, geure

mezua zabaltzeko sekulako zailtasunak ditugu. Are gehiago greba

orokorraren aurrean martxan jarri duten ofentsibaren aurrean (hemen

ez baitugu Frantziako komunikabide publikoek izandako jarrerarik

espero).

Komunikabide

txikiek, baina, aukera ematen digute azaltzeko zergatik egin behar

dugun greba urtarrilaren 30ean: bizitzaren duintasuna guztiaren

gainetik dagoelako. Guztiontzat lan baldintza duinak, bizirik

mantenduko gaituztenak, behar ditugulako. Geure buruek, maite

ditugunek, behar handiena dutenek, behar gaituztelako. Bizitza osoan

lanean aritu direnei zor diegulako.

Interes indibidualen

gainetik, nik ere ongizate kolektiboa lehenetsiko dut. Guztion artean

zapaltzen gaituen makina geldi dezakegulako. Eta hori, makinaren

jabeak ere badaki.


Errege Kopako finala Banakon emango dute

Athletic eta Bartzelonaren arteko Errege Kopako finala ikusteko pantaila jarriko dute Banakon. Final handia etzi gaueko hamarretatik jokatuko dute Madrilen. Hala, hamarretatik aurrera emango dute partida zuzenean.


‘Chichinabo Cabaret’ urriko asteburu guztietan ikusi ahalko da

Ugaitz Alegria eta Iñaki Maruri aktore ondarrutarrek eta Mitxel Santamaria gernikarrak parte hartzen duten Chichinabo Cabaret ikuskizuna urriko asteburu guztietan ikusi ahalko da.Abuztuan estreinatu eta emanaldi guztietarako sarrerak agortu ostean, iraila osora luzatu zituzten emanaldiak. Eta orain, iraileko sarrera guztiak agortu direnean, Pabellon 6 arte eszenikoen guneak emanaldiak urriko asteburu guztietan eskaintzea erabaki du.Cabaret Chihuahuagaz gertatu modura, Chichinabo Cabaret ere obra arrakastatsua ari da izaten, eta bertoko aktoreak pozik daude. Lea-Artibaitik, Mutrikutik eta Busturialdetik herritar asko joan dira musikala ikustera, bai abuztuan bai eta irailean ere.


Zezenketen aurkako manifestaziora deitu du Donostia Antitaurina Orain plataformak

Donostia Antitaurina Orain plataformak zezenketen kontra larunbat honetan egingo den manifestazioan parte hartzera deitu du. “Herri galdeketa orain!” lelopean Bulebarretik abiatuko da martxa, 18:00etan. Manifestazioaren aurreko eta ondorengo egunetarako elkarretaratze isilak antolatu dituzte udaletxe aurrean.

Bi helburu ditu manifestazioak, plataformak adierazi duenez. “Batetik, hiritarrak animaliekiko tratu txarren eta zezenketen kontra daudela adieraztea. Bestetik, udalari festa taurino hauen inguruan herri-galdeketa antola dezala exijitzea”. Halaber, herritarren iritzia ezagutu arte Illunbeko plazan animalien torturarik ez onartzea eskatu dute.

Herritarren erabakitzeko eskubidea aldarrikatzeko elkarretaratze isilak egiten ari da Donostia Antitaurina Orain plataforma. Horrela, hilaren 13, 14 eta 15ean udaletxeko sarreran elkartuko dira 18:00etatik 18:30era.

Animalien defentsarako lan egiten duten Gipuzkoako zenbait talde kritiko agertu dira plataformarekin, eta “bloke antiespezita” bat sortzeko deialdia egin dute.


Preso eta prozesu politikoari buruz hitzaldia gaur

Elkartasun Astearen barruan, gaur hitzaldia izango da Biterin, 19:30etan. Gaia: Euskal preso politikoak eta prozesu politikoa. Bihar pelota partiduak izango dira 19:00etan Tilosetan, eta ondoren, kantu afaria.


Inaugurazioa eta kontzertua

Olaizola-Jauregui abokatuek bere 25. urteurrena ospatu zuten ostiralean. Lehenik Geltoki kalean jarri duten bulego berria inauguratu zuten Ramon Uribetxebarria apaizaren laguntzaz. Ostean, guztiak Manuel Lekuona kultur etxera hurbildu ziren. Bertan Aurora Parra sopranoaren eta Amaia Zipitria piano jolearen kontzertua izan baitzen. Kalitatezko kontzertua eskaini zuten. Lehenengo zatian Sorozabalen eta hainbat operen doinuak entzun ziren. Bigarrenean, aldiz, zarzuela izan zen nagusi.


1620ko ediktu ukatua

1620ko ediktuaren bidez, bortxaz anexionatu zuten euskal estatuari gelditzen zitzaion azken zati subiranoa -Nafarroa Beherea- Frantziako Erresuman. Lostau Nafarroako Parlamentuko presidenteak gutun bat idatzi zuen batzeaz kexatzeko.


Fanderian ere, San Joanak

Fanderian, Gaztañon bezala, jende ugari bilduko da San Joan suaren bueltara.

Fanderian ere ospatuko dituzte asteburuan auzoko jaiak, Galtzarabordan bezala. Erdiko Erreka auzo elkarteak egitarau aberatsa eta zabala, adin guztietako auzotarrak asetzeko modukoa, prestatu du, eta nabarmendu du eraso eta gehiegikeriarik gabeko jaiak nahi dituela, “ez, ezetz da”.

Musika, haurrentzako tailerrak, lehiaketak eta San joan bezperako sua ere, ez nolanahikoa gainera, ez dira faltako.

Egitaraua

Bihar, ostirala

17:00-19:00: Ginkana eta minidiskoa haurrentzat.

18:00: Txokolate jatea.

19:05: Buruhandiak.

19:30: Rockalean.

23:00: Kontzertua Sinergy eta Mandragora Negra taldeekin.

23:00: Igerileku aurreko plazan diskofesta.

Etzi, larunbata

11:00: Buruhandiak.

11:30-13:30: Haurrentzako aurpegi margoketa, globoflexia…

12:00-13:00: Kolore guztiak elkarteak antolatutako txokoak haurrentzako txapak eta kamisetak egiteko, amentzat, pastak eta tea dastatzeko haimak.

12:00: Bote-toka txapelketa.

17:30: Berto Magoa.

18:30: Gorriti Bakearen parkean, poniak, txekorrak eta sorpresa ugari.

21:30: DJ ML bakearen parkean.

22:00: San Juan sua piztuko dute.

23:00: Zezensuzkoa.

23:30: DJ GB

23:30: Musika eta karaokea Sport kafetegian.

Etzidamu, igandea

09:00:Diana udal txistulariekin.

11:00: Meza auzoko hildakoen alde.

12:00: Herri kirolak Jose Mari Olasagastirekin Errotako plazan.

12:30: Futbolin txapelketa.

16:30: Apar festa Markolako pilotalekuan.

17:30-19:30: Zumba erakustaldia.

17:30-19:30: Goitibera jaitsiera Markolan.

20:00: Kontzertua Wanted taldearekin.

22:30: zezensuzkoa.

23:00: Jai amaierako txupinazoa.

Astelehena, hilak 25

Egun osoan karruselak euro batean.


Sutea izan da Martutenen

Martuteneko industrialdean, sutea egon da, etxebizitza bezala erabiltzen zuten lokal batean. Pertsona batek erredura arinak izan ditu eta beste hainbat intoxikatu egin dira kea arnastuta. Suhiltzaileek eta Ertzaintzak jakinarazi dutenez, sutea 9:00ak baino lehentxeago hasi da; antza denez, koltxoi batean. Bertan bizi direnak sua itzaltzen saiatu diren arren, oso azkar zabaldu da eta lokalaren ondoan dagoen altzari enpresa bati ere eragin dio.


Film laburren lehenengo lehiaketa antolatu du udalak

ETXEBARRIA // Udalak antolatuta, film laburren lehiaketa egingo da, estreinako, Etxebarrian. Telesailetako eszenak aukeratu dituzte gaitzat, eta film laburra euskaraz izan beharko da. Guztira 3 eta 10 minutuko iraupena eduki beharko dute film laburrek, eta 1920×1080 Full HD formatuan aurkeztu beharko dira, USB memoria batean gordeta, udaletxean. Lanak aurkezteko azken eguna uztailaren 1a izango da. Irabazlea Santixau jaietan aukeratuko dute, epaimahaiaren eta ikusleen iritzia kontuan hartuta.


'Nagore Laffagen erailketak lehena eta oraina markatu zituen'

11 urte beteko dira Irungo neska hil zutenetik. Omenaldia egin diote Iruñeko Kondestable jauregian, Helena Tabernak zuzendutako 'Nagore' filma eskaini dute, besteak beste.

Aurki hasiko diren sanferminetan 11 urte beteko dira Nagore Laffage hil zutenetik. Irungo neska gogoan edukitzeko ekitaldia egin dute aurten ere eta Larraitz Trincado Astelehen Lilak elkarteko kideak eman dizkigu xehetasunak 'Mezularian'.


Uribarriko Santa Ageda eskea ederto, erabat zurituta

Aramaioko Uribarri auzoan urtero ospatzen dute Santa Ageda batzea otsailaren 4an. Aurten, elurra sendo eginda ere, auzotarrak ausartu ziren baserriz baserri kantuan egitera: "Ederto pasatu genuen eta gero jasotakoarekin afaria egin genuen. Ospakizunari bukaera domekan eman genion, bazkari eder batekin", adierazi du Aizpea Ajuriagerra auzotarrak. Jarraian, Ajuriagerrak berak ateratako argazki sorta.


500 lagunetik gora espero dituzte domekan Boga! mendi martxan

54, 21 eta 9 kilometroko ibilbideak ekarriko ditu aukeran, domekan, Boga! mendi martxak Ondarroako Aurrera Mendi Taldearen eta Zubi Zahar herri ikastolaren ekimenez. 07:00etan, 08:30ean eta 10:00etan aterako dira hurrenez hurren.

Martxa Euskal Herriko iraupen ibilaldien zirkuiturako baliagarria da, eta ibilbide luzean zein motzean ez dira faltako hornidura eta kontrol guneak. «Oso pozik gaude. Jendeak asko lagundu digu, eta lagundu diguten guztiei eskerrak emon nahi dizkiegu», esan du Imanol Lasarte antolatzaileak.

Gaur goizea orduko 380 lagunek zeukaten izena emonda, baina parte-hartzaile gehiago espero dira. «Umeak orain hasi dira izena emoten». Lasartek gogoratu duenez, eguraldi oso ona dago emonda domekarako, eta egiten den ibilbidea edozein dela, egun ezinhobea pasatzeko aukera eskainiko du martxak: «Animatu eta etorri».

Internetez izena emoteko epea amaituta, domekan bertan be egongo da izena emoteko aukera, herri ikastolan bertan.


Osasunbideko ordezkapenak arrazionalizatu egingo dituztela dio Kutzek

Gastuak doituko dituztela baina ordezkoen kontratuak egingo direla esan du, eta diru kontuak gaur desblokeatuko direla.


EAJk Urkullu berretsi du lehendakarigai gisa

Aberri Batzarrak gaur onartuko ditu apirilaren 5eko hauteskundeetara EAJk eramango dituen zerrendak.

Espero zen, eta EAJk gaur baieztatu du: Iñigo Urkullu Jaurlaritzako lehendakaria izango da EAJren hautagaia kargu horretan jarraitzeko. Euzkadi Buru Batzarrak urtarrilaren 13an iragarri zuen Urkullu proposatuko zuela lehendakarigai gisa, eta gaur jakinarazi du bera izango dela hautagaia: «Iñigo Urkulluk Uri Erakunde guztien aho bateko babesa jaso du eta,ondorioz, Lehendakarirako hautagai bakarra da».

Aberri Batzarrak gaur onartuko ditu hauteskundeetara aurkeztuko dituen zerrendak, eta ekitaldian bertan mintzatuko da Urkullu.

Iñigo Urkullu (Alonsotegi, 1961) EBBren lehendakari izatera iritsi zen 2007an, eta, ardura instituzionaletan, 2012tik izan da Eusko Jaurlaritzako lehendakaria. Bi agintaldi egin ditu Urkulluk Eusko Jaurlaritzako Lehendakaritzan. Lehenengoan, 2012tik 2016ra, kolore bakarreko gobernua osatu zuen, 27 legebiltzarkide jeltzaleen babesarekin eta gehiengo absolututik urrun. Zailtasunak zailtasun, Jaurlaritzak zenbait egitasmo aurrera ateratzea lortu zuen, batzuetan PPren laguntzarekin, beste batzuetan PSE-EE makulu hartuta, eta inoiz EH Bildurekin ados jarrita. «Guztiekin akordioak lortzeko gaitasuna» asko nabarmendu zuen EAJk garai hartan.

2016ko hauteskundeetan, Urkullu berriro izan zen jeltzaleen hautagaia, eta EAJk bere nagusitasunari eutsi zion, 28 legebiltzarkide lortuta, aurrekoan baino bat gehiago. Baina, ordurako, EAJren eta PSE-EEren arteko harremana beste fase batean zegoen: 2015eko udal eta foru hauteskundeen ostean, EAJk bazkidetzat hautatu zuen PSE, eta akordioak lortu zituen sozialistekin foru eta udal erakunde gehienetan elkarrekin aritzeko. Horren ondorio logikoa izan zen 2016ko azaroan EAJk eta PSE-EEk koalizio gobernua osatzea, berriro ere Urkulluren gidaritzapean.


Kazadora eta aterkia, Dantzari Festan

Lehengo asteko larunbatean, hilak 9, kazadora eta aterki bat aurkitu zituzten dantzari txikien egunean. Jabeak, deitu: 695 753 138.


"Sasoi guztietako kantak" joko ditu Ruper Ordorikak, zapatuan, Plateruenean

Azken urteetan lagun duen musikari laukoteagaz aterako da Ruper Ordorika zapatuan, Durangoko Platerueneko oholtzara: Asier Oleagak bateriagaz, Arkaitz Minerrek biolinagaz eta mandolinagaz eta Lutxo Neirak baxuagaz lagunduko diote musikari oñatiarrari. 21:00etan hasiko dira musika doinuak kafe antzokian, eta Aguxtin Alkahat abeslariak eskainiko du kontzertua Ordorikaren aurretik.

Ordorikak azaldu duenez, 2014an kaleratu zuen Lurrean etzanda diskoko kantekin hasiko dute zapatuko emanaldia, baina "sasoi guztietako kantak" joko dituzte Durangon. "Plateruena plaza polita da, eta beti da eskertzekoa bertan jo ahal izatea", azpimarratu du Ordorikak: "Gure aurretik Aguxtin Alkhat lapurtar kantariak joko du gainera, eta gau polita izango da".

Datozen asteetan, Mallorcan, Valentzian eta Galizian kontzertuak eskaintzeko asmoa duela azaldu du Ordorikak. Eta kontzertuek denbora asko eskatzen duten arren, kanta berriak sortzen ere badiharduela: "Poliki-poliki, banabil kantak sortzen, baina momentu honetan ez dakit aurten zerbait grabatzera sartuko naizen ala ez: erabakitzeke daukat".


Ondarroako Udalak ‘El Correo’-n argiratutakoa ezeztatu du

San Ignazioko bizilagunek zapatuan [urtarrilak 28] euren etxebizitzetara sartu ahalko direla kontatzeko albistean El Correo egunkariak ondokoa argitaratu zuen atzoko [urtarrilak 26] papereko zenbakian: “Udalak argi dauka kaltetu gehienek ez dutela gauza gehiago atera behar, baina kaltetuentzako garrantzitsua da euren etxebizitzak zein egoeratan dauden jakitea edota kalteak gehitu diren edo ez jakitea“. Horren aurrean, Ondarroako Udalak salatu du El Correo egunkariak esan duena gezurra dela, eta adierazpen horiek ez dituela udalak egin.

“Udal ordezkariek ez dute horrelako adierazpenik egin, eta egin badute, euren iritzi pertsonala izan da, ez dute udal ordezkari legez berba egin”. Udal ordezkarien berbetan, garrantzitsua da baieztapen hori ezeztatzea. “Eta horregatik, El Correo egunkaria eta albistea idatzi duen kazetariarekin harremanetan jarri da udala zuzenketa bat eskatzeko; ez dute zuzenketa onartu, argitu ezin duten zinegotzi batek egindako adierazpen bat delako”.

Udalaren konpromisoa. Gaiari lotuta, bestalde, udalak Kamiñaldeko mendi magalak kaltetutako herritarrekin batzen jarraitzeko konpromisoari eutsiko diola diote. “Eta orain arte modura, kaltetuen beharrizana uneoro aztertzen jarraituko dugu”.

Udalak, bestalde, herritarrei Udalbarriak Interneteko ataria jarraitzeko eskaria egin nahi die. “Herritarren artean nahasmena eta kezka sortzea beste helbururik ez duten mezuak argitaratzen ari diren bitartean, atari horretan udalaren bertsio ofiziala argitaratzen dugu”.


Aroztegiako proiektua bertan behera uzteko eskatu diote Nafarroako Gobernuari

Egitasmo "urbanistiko-espekulatzailea da", Aroztegia…eta gero zer? plataformak eta Sustrai Erakuntzak salatu dutenez. Udalez Gaindiko Eragina duen Plan Sektorialaren figura ez erabiltzeko ere galdegin diote.

Aroztegiako Udalez Gaindiko Eragina duen Plan Sektorialaren inguruko iritzia plazaratu dute Aroztegia…eta gero zer? plataformak eta Sustrai Erakuntzak, eta datozen asteetan egingo dituzten ekintzen berri eman dute.

Plataformek azaldu dutenez, proiektu horren bidez 232 etxebizitzako bizigune bat sortu nahi dute Baztanen, 750 biztanle ingururentzat, gaur egun 322 biztanle dituen herri batean: "Aroztegiako egitasmoak Baztango egituraketan eta lurraldearen antolaketan ondorio nabariak izanen ditu; praktikan, Baztango 16. herrian bihurtuko litzateke eta, horrek, dudarik gabe, ondorio sozial, espazial eta ekonomiko sakonak ekarriko lituzke".

Gainera, gogorarazi dute proiektua, "aldaketa txiki batzuekin", epaitegiak legez kontrakoa izendatu zuela 2013an. "Proiektua bertan behera utzi ondotik, enpresa bulkatzaileak Udalez Gaindiko Plan Sektorialaren figura erabiliz lehengo proiektu bera Nafarroako Gobernuarekin zuzenean tramitatuz egin du, horrela Lekarozko herria, Baztango Udala eta Batzar Nagusia bazter batean utziz". Plataformek salatu dute herritarren "proiektua inposatu" nahi izan dutela.

Gobernuari ohartarazi diote, proiektua eten ezean, aldaketa "iruzurra bertzerik" ez dela izango eta auzitara joko dutela. Bestalde, solasaldi bat antolatu dute Lekarozen ostiralean 19:00etan, proiektuaren inguruko egoera azaltzeko eta izango dituen ondorioak argitzeko.


Miarritzeko aireportuko kontrolatzaileak, greban

Miarritzeko aireportua. Gaizka Iroz

Miarritzeko aireportuko aire kontrolatzaileek greba eginen dute gaurtik ostirala bitartean zerbitzuen pribatizazioa salatzeko. Aireportuko arduradunek jakinarazi dute eragina ukan dezakeela eta bi hegalditik bat bertan behera geldi daitezkeela. Aldaketa ugari egon daitezke hegaldietan, eta zuzeneko informazioa emanen du aireportuak bere webgunean.


Martxan da bere osotasunean Azoka Plaza, Euskal Herriko produktuen bilgunea

Azpeitiko plazak itxura ezberdina du duela denbora batetik, Azoka Plaza berrituari esker. Joan den uztailaz geroztik ari dira inguruko baserritarrak beren produktuak eraikin horretan saltzen, baina gaur jarri dute martxan proiektua bere osotasunean. Gaur zabaldu ditu ateak Elikaguneak, eta gaur egin dute eraikinaren inaugurazio ekitaldia.

12:00etan hasi da ekitaldia, eta 300 lagunetik gora bildu da bertan. Hasteko, Eneko Arbeo eta Mireia Ibabe trikitilariek alaitu dute giroa musikaz, eta, jarraian, Eneko Etxeberria alkateak hartu du hitza. Gaurkoa “egun garrantzitsua” dela nabarmendu du, eta eskerrak eman dizkie Azoka Plazaren proiektua posible egin duten guztiei. “Eraikin hau zoragarria da, baina guretzat hasieratik eraikina bera baino askoz ere garrantzitsuagoa izan da bere edukia. Eraikin hau berritzen hasi ginenean, bueltak ematen hasi ginen, Azoka Plaza honen barruan zer jarriko genuen, eta ikus dezakezue gaur gure herria gainditzen duen proiektu bat dela. Ekonomia bultzateaz gain, baserria aldarrikatzen da proiektu honen bidez, eta gure burua aldarrikatzea da hori”, azaldu du.

Etxeberriak adierazi du Azpeitian “aldaketetan sinesten” dela. “Guk hartu genuen konpromisoa gure herriaren plaza aldatzeko, eta erabat berritu dugu. Parte bat falta da berritzeko, aparkaleku publiko bat egingo baitugu, eta, horrekin, ingurua guztiz berrituta geratuko da. Aldaketa estetikoaz gain, soziala ere izan da; izan ere, nabari daiteke plazak bizia hartu duela, honek ez du zerikusirik orain dela bost urtekoarekin. Denok dakigu plazak herrietako sinboloak direla, eta garrantzitsua da plazak horrelako bizia izatea”. Gainera, azpimarratu du herritarren eskutik egin dutela aldaketa hori guztia.

Iñaki Labakak ere hitz egin du, Gipuzkoako Foru Aldundiaren izenean. Hark nabarmendu du Azoka Plaza “topagune urbano dotorea” dela. Haren arabera, bi alderdi behar ditu horrelako gune batek: erosleak eta saltzaileak. Eta, kasu honetan, esan du saltzera datozenek izango dutela indarra.

Bittor Oroz Nekazaritza, Arrantza eta Elikagaien Politikako sailburuordeak hartu du hitza segidan. Hark adierazi du “gune bat berritzea baino askoz gehiago” dela Azoka Plazaren proiektua, “Urola Erdiko landa eremuko biztanleekin eta haientzat egindako egitasmoa delako”.

Elikagunea, zabalik

Berrikuntza nabarmen bat ere badu Azoka Plazaren eraikinak: Elikagunea. Denetarik dago bertan, edozein dendatan aurki daitezkeen produktuak daude, baina ezberdintasun nagusia da Euskal Herrian ekoitzitako produktuak direla guztiak. BasqueLabel harategia ere zabaldu dute, eta Xabier Izagirrek prestatutako jakiak erosi ahal izango dira bertan. Aurrerantzean, astelehenetik larunbat eguerdira bitartean zabalduko dute Elikagunea.

Aldaketak aldaketa, baserritarren azokak lehen bezala mantenduko dira. Azoka Plazan izango dira baserritarrak astearteetan, ostegunetan, ostiraletan eta larunbatetan beren lehengaiak saltzen.

Izagirrek berak eta Zigor Iturrieta sukaldariak elikagaiak nola prestatzen diren azaldu diete Azoka Plazara hurbildu diren herritarrei. Ondoren, Ekain Txouren emanaldia izan da, eta, amaitzeko, luntxa izan da bertaratutako guztientzat.

Hona hemen inaugurazio ekitaldiko irudiak:

(Argazkiak: Azpeitiko Udala)


Israel, lehentasunezko bazkide

Eusko Jaurlaritzak uste du Ekialde Hurbilean "ikasteko aukera" ematen duen herrialdea dela.

Basque Country Estrategiaren barnean, nazioartekotzea bideratzeko eremu eta esparru estrategikoak identifikatu ditu Iñigo Urkulluren gobernuak. Estrategiaren planak Israel aipatzen du harremana sendotu beharreko lehentasuna duten tokien artean. “Ekialde Hurbilean, Israel ikasteko aukera emango duen bazkide lehenetsia da”, dio hitzez hitz gobernuak onartu duen agirian. Ez zaio inolako aipamenik egiten Palestinari.

Kanpo politikaren helburu estrategikoak finkatuta geratu dira. Hori bai, departamendu jakin batzuek nazioartera jotzeko beste arrazoi batzuk izan ahal dituztela zehaztu du. Propio, garapenerako lankidetzak bestelako mapa bat duela dio, “herrialde txiroei eta bazkide tradizionalei” garrantzi berezia emateko. Bazkide horien artean azpimarratu du SEAD Saharako Errepublika Arabiar Demokratikoa.

Gainerakoan, bi esparru ezberdintzen ditu kanpo harremanak sustatzeko tenorean. Batetik, eskualde jakin batzuekin lankidetza indartzeko asmoa du. Horiek dira Eskozia, Flandria, Akitania eta Bavaria (Europan), Queretaro (Mexikon) eta Jiangsu (Txinan). Horiekin “lotura zuzenak” ezartzeko borondatea du Jaurlaritzak.

Bestetik, kontinente bakoitzean lehentasuna duten herrialdeak aukeratu ditu. Europan: Eskandinaviako herrialdeak, Alemania, Danimarka, Frantzia eta Erresuma Batua; Amerikan: AEBak, Mexiko, Brasil, Kolonbia eta Peru; Asian: Hego Korea, India, Singapur eta Txina; Afrikan: Hegoafrika.


Gutxienez 14 pertsona hil dira Kieven izandako istiluetan

Viktor Yanukovich Ukrainako presidenteak oposizioko buruzagi nagusiekin bilera deitu du gaur gauean, azken orduetako indarkeriari amaiera emateko.

Gutxienez 14 pertsona hil dira Poliziaren eta manifestarien arteko istiluetan, Kieven.

Zortzi hildako zibilak dira eta sei poliziak, azken balantzearen arabera. 100 polizia baino gehiago zauritu dituzte; 39k bala zauriak dituzte, Poliziaren informazioaren arabera.

Ukrainako Poliziaren eta oposizioko manifestarien arteko liskarrak Kieveko Independentzia plazaren inguruetan zabaldu dira. Segurtasun indarrek ur-kanoiak erabili dituzte protestak desegiteko.

Manifestariek molotov koktelak, harriak eta piroteknia-lehergailuak bota dituzte polizien aurka. Pneumatikoei eta egurrei su eman diete Poliziaren sarrera eragozteko, telebistak igorritako irudien arabera.

Polizia Independentzia edo Maidan plaza husten hasi da. Polizia barrikadak behera botatzen ari da ur-kamioien laguntzarekin. Kanpin-dendei su eman diete manifestariek, eta polizien aurka galtzada-harriak, petardoak eta suziriak bota dituzte, bertako komunikabideen arabera.

Viktor Yanukovich Ukrainako presidenteak oposizioko buruzagi nagusiekin bilera deitu du gaur gauean, azken orduetako indarkeriari amaiera emateko, Kyiv Post egunkariak jakitera eman duenez.

Istiluak goizetik

Milaka manifestarik Poliziak Ukrainako Parlamentuaren inguruan zuen segurtasun-lerroa gainditu dute. Poliziaren eta oposizioko kideen arteko lehen liskarrak izan dira berriz, urtarrilaren amaieratik lehen aldiz.

Grushevki kale inguruan gertatu dira istiluak (duela hilabeteko liskarrak ere bertan izan ziren), Polizia manifestazio jendetsu bat gelditzen saiatu ostean. Protesta oposizioak deitu zuen, 2004ko konstituzioa eta sistema parlamentarioa berriz ere indarrean jartzea eskatzeko. Oposizioak hiru hilabete daramatza protestak deitzen, Kiev hiriburuaren erdialdean eta Ukrainako beste hiri batzuetan.

Parlamentutik gertu ere izan dira istiluak. Bertan, 2.000 manifestari Poliziak ezarritako hesia igarotzen saiatu dira, eta galtzada-harriak bota dituzte istiluen aurkako polizien aurka. Poliziak gas negar-eragilea eta granada zorabiatzaileak jaurti ditu.

Vitali Klitxko UDAR oposizioko alderdiaren liderraren ustez, 2004ko Konstituziora bueltatzea herrialdean bizi duten krisialdiarekin amaitzeko "lehen pausoa" litzateke.

Konstituzioaren erreformaz gain (estatuko buruzagiaren botereak murriztuko lituzkete, legegilearen aurrean), oposizioak presidenterako eta parlamenturako hauteskundeak aurreratzea eskatzen du.

Istiluak azaroaren erdialdean hasi ziren, Kieven, Viktor Janukovitxek Europar Batasunarekin elkartzeko akordioa atzera bota ostean.

Europaren aldeko manifestazioak ugaritu egin dira hiriburuan, oposizioaren eskutik. Horren aurrean, Parlamentuko gehiengoak biltzeko eskubidea eta beste hainbat eskubide murrizten dituen legea onartu zuen urtarrilaren 16an.


1960 eta 2019 urteen arteko giza eskubideen urraketak jasoko ditu Aranzadik

Amasa-Villabonako Udaleko Memoria eta Bizikidetzaren enkarguz egingo du lana zientzia elkarteak, eta dagoeneko zehaztu ditu helburu zehatzak, metodologia proposamena eta lan egutegia.

Azken hamarkadetan, giza eskubideen urraketak jaso dituzten Amasa-Villabonako biktima guztiak identifikatu eta bake zein elkarbizitza sendotzea da ikerketa lan honen helburua.

Hiru helburu nagusi proposatu dituzte: lehenik eta behin, botere publikoek bultzatu behar duten memoria kolektiboan txertatzea gertatukoaren inguruko egia, zeina ezagutzeko eskubidea duten biktimek; bigarrenik, gertatutako giza eskubideen urraketa horien inguruan justizia egitea, horretarako botere publikoek bultzatu daitezkeen ekintzak sustatuz; eta azkenik, ordain material eta ez materialerako biktimek duten eskubidea errespetatzea.

Metodologiari dagokionez, gizarte eragile eta eragile politikoekin topaketak egitea aurreikusi da, biktima edo familiartekoekin kontaktuak egin eta iturri historikoen analisi ezberdinak gauzatuz. Giza eskubideen aurka egin diren ekintzen datu basea zehaztuko du lanak. Analisi horretan, testigantza pertsonalen inguruko generoaren ikuspegia ere jasoko da, emakume eta gizonen arteko oreka mantenduz.

Ikerketa lana 2019an zehar egingo da eta egutegian zehazten den bezala, 2020an argitara emango dira lanaren ondorioak eta gaiaren inguruko liburu bat idatziko da.


Beasainek Portugaleteren aurka jokatuko du bihar

Hirugarren Mailako Beasain futbol taldeak bihar, Loinatz futbol zelaian jokatuko du 17:00etatik aurrera, Portugalete taldearen aurka.

Beasain KEko gainerako taldeen karteldegia ondorengoa da:


2018ko udazkenean egingo dute Donostiako galdeketa

Estatus politikoari buruzko galdeketaz arduratuko den taldea aurkeztu dute: Donostia Galdeketa. Gure Esku Dago-k galdeketa antolatzen duen lehen hiriburua izango da.

Donostiarrei ere iritsi zaie erabakitzeko garaia. Datorren urteko udazkenean Donostian Euskal Herriko estatus politikoari buruzko galdeketa egiteko asmoarekin aurkeztu dute, gaur, Donostia Galdeketa taldea. Hala, Gipuzkoako hiriburua izango da Gure Esku Dago-koek erabakitze eskubidearen inguruko herri galdeketa egingo duten lehenengo hiriburua. Alor anitzeko eragileen babesarekin egin dute aurkezpena, Donostiako Udaletxean.

Hurrengo urratsa ere zehaztu dute: sinadura bilketa. Urtea amaitu aurretik ekingo diote lan horri, eta apirilerako 8.000 bat sinadura biltzeko asmoa dute. Urtean zehar hamaika ekitaldi egingo dituzte, herritarren parte hartzea bultzatzeko eta sustatzeko. Kazetarien galderei erantzunez, gustatuko litzaiekeen parte hartzea ere aurreratu dute: "%25eko parte hartzea emaitza ona litzateke".

Atxikimendu zabala jaso du elkarteak dagoeneko. Anitza da eragileen zerrenda: alderdi politikoak, sindikalgintza, kirolariak eta kultur eragileak bildu dituzte. Besteak beste, honakoak: EH Bildu, EAJ, Ahal Dugu, ELA, LAB, Steilas, Realeko jokalari ohi Inaxio Kortabarria, Agustin Gajate eta Dioni Urreisti; Ramon Agirre, Ana Miranda eta Iñake Irastorza aktoreak; Beñat Gaztelumendi bertsolaria, Harkaitz Cano eta Rafa Egiguren idazleak eta Iñaki Egaña historialaria.


Nekoso

Neketsua, nekeza

nekoso. 1) adj. Neketsua, nekeza (lagunartean erabiltzen da).

Neke askoko zerbait adierazteko erabiltzen da nekoso adjektiboa: lana, eginkizuna, bizitza… nekosoa, nekez betea. Esate baterako: ez zaitez abiatu bide nekoso horretan, bizitza nekosoa eraman zuen baserri hartan, nekoso zait hau ikastea…


Erakustaldiak, lehiaketak, jolasak eta gura beste musika Portasol aldean

Txupinazoa botata 18:30ean eta buruhandien eta erraldoien kalejirarekin hasiko dituzte jaiak egubakoitzean, uztailaren 17an, Portasol aldean. Hango komertziotako eta ostalaritza zerbitzuetako kideek antolatu dituzte beste behin, eta aste bukaera guztian izango da jai giroa bertan.

Hona jai egitaraua:

Uztailaren 17a, egubakoitza:

18:30ean, txupinazoa eta jarraian buruhandiak eta erraldoiak txistulariekin.

19:00etan, txikiteoa trikitilariekin

21:30ean, rock kontzertuak kiroldegi aurreko zelaian: D-skarga

22:30ean, rock kontzertuak kiroldegi aurreko zelaian: Kadena perpetua eta Craps taldeak

22:30ean, dantzaldia Basajaun taldearekin Zaraia taberna alboko aparkalekuan

Uztailaren 18a, zapatua:

11:00etan, diana txistulariekin

11:30ean, atletismo proba Bizkaia kalean: 105 metroko lasterketak

11:30ean, txakurren erakustaldia kiroldegi aurreko zelaian

12:00-14:30, haurrendako parkea hiru tokitan: Dorleta, Aretz eta Ibarra tabernen parean

12:00etan, gimnasia erritmiko erakustaldia Atseden taberna parean

12:30-14:00, txikiteoa trikitilariekin

16:00etan, mus txapelketa Eguzki Alde elkarteko arkupetan

19:00-20:30, pintxo potea auzoan

19:30ean, herriko musika taldeak kiroldegiko zelaian: Mister Drospers, Baztertuak…

19:30-21:00 eta 23:00-01:00, dantzaldia Obaneuke taldearekin Zaraia alboko aparkalekuan

22:30ean, kontzertuak kiroldegi aurreko zelaian: Krisis eta Pisontxis

00:00etan, su artifizialak kiroldegiko zelaitik

Uztailaren 19a, domeka:

11:00etan, artisau azoka eta bigarren eskuko azoka Atseden taberna parean

11:30-14:00, haurrentzako parkeak hiru tokitan: Dorleta, Aretz eta Ibarra tabernen parean

12:30-14:30, txikiteoa Kalebarren txarangarekin

13:30ean, paella lehiaketa kiroldegi pareko zelaian

18:00etan, Gorritiren zezentxoak kiroldegi pareko zelaian

Ondoren, Portasol auzoko nagusiena omenduko dute, baita 2015an lehenengo jaiotakoa ere

21:00etan, jaien amaierako txupinazoa


EkoBira azoka ibiltaria Arrasateko Biteri plazan gaur

EkoBira azoka ibiltariak Donostian ekin zion bere ibilbideari, eta gaur, zapatua, Arrasaten izango da. Hasieran Seber Altube plazan egin behar zen baina eguraldi iragarpenak direla-eta Biteri plazan egitea erabaki dute antolatzaileek. EkoBira Kutxa Ekoguneak sustatzen duen eta Emausek bultzatzen duen proiektua da eta helburuak dira: elikadura, aisia eta energiaren kontsumoa bezalako eremuetan jasangarritasuna bultzatzea; baita kontsumo arduratsuaren alde egitea ere.

EkoBira azokarekin bultzatu nahi da jendeak ingurumenari kalte ahalik eta gutxien egingo dioten produktu eta zerbitzu ekologikoak kontsumitzea.

Hala, Biterin egingo den azokan ikusgai egongo dira: produktu ekologikoak, artisauek eginiko lanak eta material birziklagarriekin egindako produktuak. Adibidez, Emaus-ek egiten duen Sin Desperdicio markako poltsak ikusteko aukera izango da, Ekitermik enpresak jarriko duen postua bisitatu ahal izango da eta Leintz Gatzagak jarriko duen tamaina handiko gatz ustiapenaren maketa ere ikusi ahal izango da.

Gastronomiak ere izango du bere garrantzia, izan ere, erroskilak egiteko metodo tradizionala ikasteko aukera egongo da, besteak beste. Txikienei zuzendutako tailerrak eta enkate berezi bat ere egingo dira. Azokak goizeko 11:00etan irekiko ditu ateak.


Astanarentzat taldekako erlojupekoa, eta Miguel Angel Lopezentzat lehen jaka gorria

Errepidean zegoen hautsa, eta bat-batean azaldutako ur putzuek baldintzatu dute etapa; Jumbo-Vista taldeak 40 segundo galdu ditu.

Garrantzi handirik gabeko etapa espero zen, baina bere eragina izan dezake. Batez ere Torreviejako errepideetan zegoen hautsagatik, eta azken unean ibilbidean agertu diren ur putzuengatik, eguraldia erabat lehorra izan bada ere. Putzu horretan irristatu dira Jumbo Vista taldeko txirrindulariak, eta akabo garaipena beraientzat. Faborito ziren, baina 40 segundo galduta ekingo diote bigarren etapari. Horrekin eta kolpeen ondorioz izango duten minarekin. Ulertzen zaila da nolatan agertu zen ur putzu hori, edo errepideko hautsa... Taldeak kexu izango dira, eta Vueltak ere bere erantzukizuna onartu beharko du, faboritoak atera zirenean ibilbideak txapuzero samarra baitzirudien.

Jumbo Vista zorigaiztoak jota, Astana izan da lehen etapako garailea. Etapa, denboraldiko 32. garaipena, eta Miguel Angel Lopez kolonbiarra lider. Aurkari gehienak 10-20 segundoko atzerapena pilatu dute, baina Primoz Rogicek, ordea, 40 segundo. Aurretik hiru aste luze geratuta, ez da ezer, baina horrela hasteak moralki esloveniarra kaltetu dezake, eta kontra, Astana eta bere liderra hauspotu. Deceuninq taldeak ere Jumbo-Vistakoen erorketa saihestu behar izan du, eta azken bihurgunean baldra samar aritu dira. Hor joan zaizkie etapa irabazteko behar zituzten bi segundoak, eta damu izango dira. orain, hotelera bidean.

Bihar bigarren etapa korrituko da, Benidorm eta Calpe artean, 200 kilometro bihurri Alacant-eko mendietan barrena. Hiru mendate puntuagarri daude, baina dozenaka igoera tartean. Helmugatik gertu, 25 kilometrora, Puig de Llorença gaina igoko dute. Bigarren mailako aldapa da, hiru kilometrokoa baino ez, baina %9.5eko batez besteko pendiza duena. Ihesaldia bilatzeko borroka handia espero da, esprinterrek nekez gaindituko baitute azken mendate piko hori.


Hauteskundeetako emaitzak 'astindu' bat direla onartu du Obamak

Errepublikanoekin elkarlanean aritzeko borondatea azaldu du AEBetako presidenteak. "Estatubatuarrek arazoetaz arduratzea nahi dutelako", erantsi du.

Legegintzarako hauteskundeen emaitzak "astindu" bat direla onartu du gaur Barack Obama AEBetako presidenteak. Hauteskundeen emaitzek "jendearen ametsak zapuztu" direla argi uzten dute, Obamaren esanetan. Ekonomiaren erritmoarekin "jendea zapuztuta" dagoela azaldu du agintariak, eta "presidente gisa gertatutakoaren erantzukizuna onartzen" duela erantsi du.

Hauteskundeen ostean emandako prentsaurrekoan egin ditu adierazpenak AEBetako presidenteak. Legegintzarako hauteskundeetan garaipena lortu du Alderdi Errepublikanoak, izan ere, Ordezkarien Ganberako kontrola bereganatu du eta Senatuan sei eserleku berri lortu ditu.

Prentsaurrekoa hasi baino lehen emandako hitzaldian, errepublikanoekin elkarlanean aritzeko borondatea azaldu du Obamak. "Estatubatuarrek ekonomian konpontzeke dauden arazoetaz arduratzea nahi dutelako", erantsi du.

"Jendearen kezka nagusia egun ekonomia da, ez dago zalantzarik… Estatu osoko jendeak ez du garapenik ikusten", adierazi du AEBetako agintariak.

Presidente gisa "nire eginbehar nagusia ekonomia indartsu bat lortzea da; horregatik beharrezko garapena ez dugunez lortu erantzukizuna onartu behar dut", gaineratu du.

Adostasun eskaintza

John Boehner eta Mitch McConnell Kongresuko buruzagi errepublikanoei telefonoz deitu zien AEBetako presidenteak asteartean, lankidetzan aritzeko borondatea helarazteko, "adostasuna lortzeko, herrialdea aurrera bultzatzeko eta AEBetako herriarentzat gauza onak lortzeko".

"AEBetako herriak mezu argia bidali dio Obamari gauean ezbairik gabe: Norabidea aldatzeko", adierazi zuen Boehnerrek asteartean, garaipenaren hitzaldian.

Energia, klima-aldaketa eta hezkuntza Kongresuan errepublikanoekin elkarlanean aritzeko esparruak izan daitezkeela aipatu du Obamak gaur.

Hala ere, demokrata eta errepublikanoen artean desadostasun sakonak daude. Obamaren ahotan, "guztiek Washingtonen arduraz jokatzea" nahi dutela esan dute estatubatuarrek euren botoekin.


Hamazortzi urte atzera DSBEan

Inflazioaren urte amaierako datuak itxurazko kontraesan bat sortu du, gizarte laguntzei erreparatuta, gutxienez. Datua eskuetan, esan liteke DSBE diru sarrerak bermatzeko errenta kobratzen dutenen erosahalmena handitu egin dela, baina, eta hori da paradoxa, aldi berean ordain horren babesak hamazortzi urte egin ditu atzera. Nola da posible?

2018. urterako DSBEa %1,5 igotzea erabaki zuen Eusko Jaurlaritzak, eta hazkunde hori finkatu zuten aurrekontuek, abenduaren 22an behin betiko onartuta. Aurreko urtean egin zuen bezala, laguntzaren eguneratzea bere kasa erabaki du gobernuak, nahiz eta legeak ordainaren zenbatekoa lanbide arteko gutxieneko soldataren ehuneko gisa arautu. Inflazioa azpitik egoteak munizioa emango dio gobernuari ahots kritikoen aurrean, eta erabiliko du, ez izan zalantzarik.

Baina, bien bitartean, azken bi hamarkadetan sistema ezaugarritu duten faktore batzuk desegiten ari dira, nahiko oharkabean. 2018. urtean, DSBEaren ordaina gutxieneko soldataren %75 izango da. Ehuneko hori da, hain justu ere, 2000. urtean Gizarte Eskubideen Agiria onartu zenean ezarri zena. 2000. eta 2008. urteen artean, eboluzionatu eta %88 izatera iritsi zen. Lotura hori hausteak DSBEaren babes maila hamazortzi urte atzera eraman du, eta, gutxieneko soldatan aurreikusi diren igoerak gauzatuz gero, zuloa handituko da.

Egia da lotura hori jadanik desitxuratuta zegoela, PSE agintean zegoela 2012an ordaina %7 murrizteko hartutako erabakiaren ondotik. Baina egia da, halaber, baldintzapeko errenta bat diseinatu zenetik inork ez zuela zalantzan jarri gutxieneko soldata erreferentzia gisa jartzea. Inork ez du behar bezala azaldu zergatik orain ez duen balio.

Zilegi da eguneratze sistemari buruz eztabaidatzea —Nafarroan ez da gutxieneko soldata erabiltzen—, baina zer pentsatu ematen du gizarte laguntza eta lan munduaren errealitatea urruntzeko joera horrek. Miseriazkotzat jotzen diren soldata batzuk normaltzeko tentazioa egon daiteke, horien izate hutsak laguntza gehiegizko egingo balu bezala.


ELAk elkarretaratzea egingo du ostiralean EITBren egoitzaren atarian

Gaitzespenaz gain, atentatua salatzeko elkarretaratzea antolatu du ELA sindikatuak ostiralerako. Langileak eta abertzaleak garelako ez gaude ados lelopean goizeko hamaiketan egingo dute bilkura, EITBren egoitzaren atarian. EITBri, hango langileei, eta Bami eraikineko beste enpresa eta langileei elkartasuna adierazi die ELAk. ETAri berriz jardun armatua uzteko eskatu dio, eta "soberan egotea eta oztopo izatea" egotzi.


Gozogile etsituaren dilemak

Institutuetako jarduna uztekotan dabilen lagun batek gozogintzaren perbertsio hutsa deritzo bigarren hezkuntzan aritzeari: zuk ahalik eta pastelik ederrenak egin, bezeroari oparitu, eta hark, pastelak gozatu ordez, zuri bueltan aurpegira jaurti.

Konparazioaren negatibotasunak, orokorkeriak eta gehiegikeriak iradoki bezala, deprimituta dabil laguna, maiz jarrera-arazoak dituzten 25 neraberekin kanpoko presio handienpean lan egiten duen beste hamaika profesionalen antzera. Valentziako CSIFek 2009an argitaratutako txosten baten arabera, depresioak eragindako baja kopurua gainerako ogibideetan baino hiru aldiz handiagoa zen irakaskuntzan. Datua errazago uler liteke ogibiderik etsigarrienen sailkapenetako hurrengo postuetan psikologoena eta poliziena azaldu ohi direla jakinda, irakasle askok, euren espezialitatea irakatsi ordez, arlo horietako langileena egiten ematen baitu bere lanaldiaren zati handi bat. Egoerarik gogorrenak ziurrenik DBHko hormona saltsan gertatzen diren arren, gainerako irakasle kolektiboek ere badute erretzeko eta lurra jotzeko arrazoi franko. Izan ere, ikasgela gainpopulatuetan derrigorrean eskolatutako bezeroak ez dira hezkuntza publikoko pastel jaurtitzaile bakarra. Ironikoki, potrozorri handiena patroia bera izaten da askotan, bai figuratiboki, bai literalki. Eusko Jaurlaritzak, esaterako, odola xurgatzen iaio-iaioa izan daitekeela aski frogatu du: Lopez eta urkullutarren murrizketarik ezak sei urteko glaziazioa ekarri zien soldatei, ordezkoak zentroetara bidaltzea atzeratu du, behin-behinekotasuna handitzen utzi du eta langileen erretiroa zaildu. Gainera, inor deprimi ez dadin-edo, baja hartzen duenari ordaina jaitsi dio.

Krisiaren aitzakiaz egindako eraso horietan eta, oro har, azken hamarkadan ongizate estatua eraisteko egin diren abiada handiko urratsetan zibilizazio industrialaren kolapsoaren zantzuak ikusi dituen analistarik ez da falta. Autoritarismo eta miseriazko etorkizun bat nahi ez badugu, eliteek energia eskasiaren aroan egingo dituzten zapalketa eta harrapaketa saio gupidagabeek ezin gaituzte Telecinco edo Liga Santander ikusten harrapatu; bizimolde berriak eraikitzeko eta, bitartean, daukagun apurretik ahalik eta gutxien lapurtu diezaguten, klase herritarrok ezinbestekoa dugu elkarrekin borroka egiten berrikastea. Martxoaren 22an gihar atrofiatuak entrenatu eta, bide batez, ikasleei pastelik elikagarriena oparitzeko aukera dugu hezkuntzako langileok, etorkizunerako benetan prestatuko baditugu, borrokarako ereduak ematea baita helarazi diezaiekegun irakaspenik eraginkorrena. Lastima, berriro ere astebeteko epean greba deialdi bi egotea. Hurrengoan sindikatuei desobeditu eta lanuztea hirugarren data batean egin beharko genukeela dio gure lagun gozogile etsituak.


Pasealeku Berria itxita egongo da egun guztian zehar

Donostiako Udaleko Babes Zibilak astebururako abisu horia luzatu egingo dute, olatuak direla eta. Abisua astearteko 06:00ak arte luzatu dute, beraz, Pasealeku Berria itxita egongo da ibilgailuentzat egun guztian zehar eta 06:00ak arte. Oinezkoak pasa ahal izango dira, baina Babes Zibilak nabarmendu du kontu handiz joan beharko dutela.


Lorategi berria, Iturburu pasealekurako

Atzo, astelehena, Iturburu pasealekuan zeuden zuhaitzak, magnoliak bota egin zituzten. Izan ere, berdegune hartan lorategi eta ortu berriak egokitu nahi ditu Udalak, eta zuhaitzen itzalekin ezinezkoa da haien azpian landare-lorerik hastea. Bergarako Zuhaitz enpresa dabil lanak egiten.

Hiru gune izango ditu Iturburun egokituko duten berdeguneak: zentrala, erdikoa izango da ortua; kiroldegi ondokoan, berriz, lorategia egokituko dute, eta gauza bera egingo dute Gogortuz fisioterapia aldera dagoen berdegunean. Laburbilduz, albo bietan lorategia eta erdigunean ortua izango ditu.

Hori guztia egongo da hesituta, egurrezko hesiarekin, landareak babestuta egon daitezen. Lore-landareak txikitik handira landatuko dituzte, eta paretaren kontra landare-lore igokariak landatuko dituzte. Proiektuaren aurrekontua da 8.450 euro (BEZa kanpo).

Arrapala eta beste

Lorategia egokitzen hasi aurretik, baina, Iturburu pasealekua eta Gogortuz fisioterapia zentroaren beheko lokala lotuko dituen arrapala eraikiko dute. Obrak egunotan hasiko dira; eta arrapala bukatu ondoren hasiko dira lorategia egokitzeko lanak egiten.

Bestalde, asteotan hasiko dira, baita ere, leku berean dagoen harrizko etxea, okinena berritzen. Etxearen fatxada eta teilatua berrituko dituzte, besteak beste.

Datozen asteotan, bada, eraldaketa handia antzemango da Iturburu pasealekuaren zati hartan. Atzo, astelehena, hainbat herritar eta inguruko bizilagun triste zeuden, bertako “zuhaitz ederrak” bota zituztelako eta haien gerizpe gozoa galdu dutelako.

Beste batzuk, berriz, gustura zeuden aurrerantzean etxebizitzetara argitasun handiagoa eta udan mamorro gutxiago sartuko direlako, eta pasealekuan lorategia eta ortua egokituko dituztelako.


Latxa ardiaren inguruko mahai jokoa aurkeztu dute

Artzainaren lana, latxa ardiaren berezitasuna eta gazta nola egiten den azaltzen duen jolasa da aurkeztu berri dutena. Euskarazko eta gaztelaniazko bertsioak sortu dituzte.

Gema Arrugaeta argazkilariak diseinatu du Latxa Ardia jolas didaktikoa eta Intiaren laguntzarekin sortutakoa da. Mahai jokoa da eta helburu du latxa ardiraren berezitasunak herritarrei ezagutaraztea, artzain lana nolakoa den azaltzea eta gazta nola egiten den erakustea ere. Mendian ardien bila ibili, ardiak jetzi, gazta egiteko beharrezkoak diren tresnak erabili... horiek guztiak egin ahal izanen dira.


Titin III-Pascual / Berasaluze VIII-Begino, ETB-1en

Xabier Euzkitze eta Josean Tolosa izango dira berriemaile zuzenean Zornotzatik.

Zornotzako pilotalekuan izango dira ostiral honetan Xabier Euzkitze eta Josean Tolosa, bertako jaialdia zuzenean eskaintzeko. Gaueko 10etan hasiko da emanaldia Olazabal-Arruti / Urrutikoetxea-Argote partidarekin. Ondoren, Eskuz Binakako Txapelketako neurketa jokatuko dute Titin III.a eta Pascualek, Berasaluze VIII.a eta Beginoren aurka.


Izenematea, bihar

Larunbatean Ereñotzutik Aranora igoera egingo da bizikletan, 11:00etan, eta gero, Kontzejun bazkaria izango da. Bihar arte eman daiteke izena, Irrintzin.


Espainiaren arrisku hobaria 280 puntura jaitsi da gaur, eta Italiarena 290ra

Espainiaren arrisku hobaria 280 puntuan zen gaur goizeko bederatziak aldera. Lehenago 316an egon da. Astea 370ean bukatu zuen —ostiralean—, ostegunean 407raino igo ostean.

Italiarena ere jaitsi egin da: 290ra. Aurretik 309an egon da. Barikuan 373an zegoen.


Beintza-Labaiengo bestak abuztuaren 1etik 4ra ospatuko dituzte

Hondar egunean bertso bazkaria eginen da Angel Mari Peñagarikano eta Andoni Egaña bertsolariekin

Lau eguneko bestak antolatu dituzte Beintza-Labaienen. Beti bezala, ekitaldiak txandaka eginen dira, egun batean Beintzan eta hurrengoan Labaienen.

Lau eguneko bestak antolatu dituzte Beintza-Labaienen. Beti bezala, ekitaldiak txandaka eginen dira, egun batean Beintzan eta hurrengoan Labaienen.

Ortzirala, abuztuak 1 (Beintzan)

• 20:00etan altxaferoak, bestei hasiera emateko.

• Ondoren karrikabuelta herriko trikitilariekin.

• 21:00etan zopak, Itturrondo elkartean eta Labaiengo ostatuan.

• Gauez dantzaldia Oharkabe taldearekin.

Larunbata, abuztuak 2 (Labaienen)

• Goizean karrikarronda herriko trikitilariekin.

• 11:00etan: Plater-tiroa.

• 12:00etatik 14:00etara: Puzgarriak eta Kars.

• 16:00etatik 18:30era: Puzgarriak eta Kars.

• 19:30ean aizkora apostua: Donato Larretxea eta Oihan Larretxea, Joxe Mari Olasagasti eta Ander Erasun.

• Arratsaldez eta gauez dantzaldia Jalisko band taldearekin.

Igandea, abuztuak 3 (Beintzan)

• Goizean karrikabuelta Iturengo txistulariek girotuta.

• 11:30ean Meza nagusia.

• Ondotik, dantzariak eta gero luntxa.

• 17:00etan Mus Txapelketa.

• 18:00etan, haurrendako jokoak (Itturrondo elkarteak antolatuak).

• 19:00etan magia-jokoak (Iurgi Sarasaren eskutik).

• 21:00etan Tortilla eta postre lehiaketa.

• 22:30ean suak.

• Arratsaldez eta gauez dantzaldia Joxe Angel soinulariarekin.

Astelehena, abuztuak 4

(Labaienen)

• Goizean karrikabuelta Iturengo txistulariekin.

• Eguerdian: Herritarren arteko aizkora apostua.

• 14:00etan: Bertso bazkaria Anjel Mari Peñagarikano eta Andoni Egañarekin.

• Bazkal ondoren, karrikabuelta Iturengo txistulariekin.

• Arratsaldez eta gauez dantzaldia Joxe Anjel soinulariarekin.

• 24:00etan "Gaixoa ni" bestak bukatzeko.


Jostailurik egokiena aukeratzeko egitasmoa jarri du martxan udalak

Gurasoei, irakasleei eta hezitzaileei begira jarri du abian egitasmoa Errenteriako Udalak, lehenengoz

Zeri erreparatu behar zaio haurrentzako jostailu bat aukeratzeko garaian? Galdera hori erantzutea da Euskara Zerbitzuak martxan jarri duen Jostailuen Erakusketa egitasmoaren helburua. Lehenengoz antolatu dute, eta herriko euskalgintzako eragileen laguntza izan dute: AEK, Lau Haizetara Euskaldunon Elkartea, Gamon eta Beraun Berri ikastetxeak, Langaitz ikastola eta Oarso Bidasoko Hitza.

Jostailuen Erakusketa egitasmoa hitzaldi batekin eta jostailuen erakusketarekin osatu dute, eta Txatxilipurdik gidatuko ditu, Irune Balentziaga Euskara zinegotziak joan den ostiralean egindako agerraldian jakinarazi zuenez. Jostailuak zeren baitan aukeratu hausnartzeko aukera emango die egitasmoak bertan parte hartuko dutenei. Halaber, Balentziagaren arabera, «baloreak eta hizkuntza oinarri hartuta, jostailurik egokienak aukeratzen lagunduko die guraso, hezitzaile, zein irakasleei».

Nola aukeratu jostailu egokia? hitzaldiarekin hasiko da egitasmoa, etzi. Txatxilipurdi elkarteko kide Itziar Ullibarriaranak, jolasek haurraren garapenean duten garrantzia, betetzen duten funtzioa, jostailu egokiak aukeratzeko aholkuak eta publizitatearen gaineko azalpenak emango ditu. Hitzaldia 18:00etan izango da, Merkatuzarreko erabilera anitzeko gelan.

Haurrek ere izango dute tartea egitasmoan. Horretarako, jostailuen erakusketa gidatua zabalduko dute Merkatuzarren hilaren 26tik 28ra, 17:00etatik 20:00etara. «Bertan, euskarazko jostailuak erakutsiko dituzte hiru adinetan sailkatuta: bi eta bost urte bitartekoentzat; sei eta zortzi urte bitartekoentzat; eta azkenik, bederatzitik gorakoentzat», zehaztu zuen Balentziagak.

Bi begirale izango dira erakusketan eta adin mugen arteko berezitasunak azalduko dituzte. Euskara zinegotziak umeen parte hartzearen garrantzia nabarmendu zuen, «zein motako jostailuak dauden ikus dezaten».

Katalogoa

Aurten ere euskarazko produktuen katalogoa banatuko dutela iragarri zuen Balentziagak: «Guztira 5.000 ale banatuko ditugu ikastetxeen laguntzarekin». Horrekin batera, Liburua Opari kanpaina berriz ere martxan jarri dutela zehaztu zuen. Horren bidez, deskontu txartelak banatuko dituzte ikastetxeen eta Lau Haizetara elkartearen bitartez, euskaraz idatzitako liburuetan %20ko beherapena lortzeko. Txartel horiek herriko liburu dendetan erabil daitezke bakarrik.


Itsua itsumutil

Kirol mundutik bizitzako esparru guztietara zabaldu den modako hitza da 'coaching'. Batzuentzat, norbere burua gainditzeko teknika baliagarria da; besteentzat, ordea, psikologiari lekua lapurtu dion sasi-zientzia arriskutsua.


Emakume maputxeen egoera berbagai izango dute Durangon

Emakume maputxeek bizi duten egoera berbagai izango da eguaztenean, hilak 15, Andragunean.

19:00etan hasiko den hitzaldian, La mujer en las organizaciones mapuche izenpean, Paula Huenumilla izango da hizlari. Txileko hegoaldean bizi diren emakume maputxeek erakundeetan duten partaidetza kontatuko du, eta jasaten duten indarkeria ere bai. Plataforma Feministak antolatu du berbaldia.


Jai giroan murgiltzeko, Sara Alonsoren abestia

Sara Alonso abeslariak duela hilabete batzuk konposatutako abestia eskaini du, Aramaioko jaiei bere ukitua emateko.


Zestoako Udalak hainbat neurri hartuko du Aizarnan kamioi handiekin duten arazoari irtenbidea emateko

(Aizarnako Herri Elkartea)

Aizarnako Herri Elkarteak kamioi handien presentziaren inguruan agertuta “kezkari” irtenbidea ematen saiatuko da Zestoako Udala; izan ere, Josetxo Mendizabal alkateak azaldu duenez, gaur egin dute gaia lantzeko Hirigintza Batzordea, eta han erabaki dute hainbat neurri hartea. Mendizabal jakitun da kamioiek errepidean nahiz Aizarnako herrigunean sortzen dituzten arriskuez. Hark dioenez, baina, egurrak ateratzen jarraituko dute baserritarrek eta egurzaleek datozen bizpahiru urteetan, eta arazoari irtenbidea emateko, erabaki dute kamioien inguruko hainbat seinale jartzea kaskoan eta abiaduraz ohartarazten duten beste batzuk jartzea Aizarnako sarreran. Horrez gain, elkarteko kideekin bilduko dela adierazi du alkateak, zer neurri har ditzaketen aztertzeko. “Egia da arriskua sortzen dela, baina guk ezin dugu askoz gehiago egin”.

Aizarnako Herri Elkarteko kideak “oso kezkatuta” daude kamioien presentziarekin; izan ere, haien arabera, ibilgailu horiek arriskuan jartzen dute herritarren segurtasuna, errepidean eta Aizarnako plazaren inguruan. Eta kezka horretatik abiatuta, herri elkarteak hainbat eskaera egin zion Zestoako Udalari. Batetik, GI-3730 errepidetik igarotzen diren garraiolariei araudia betearaztea; bestetik, herritarren segurtasuna bermatzeko beharrezkoak diren neurriak hartzea errepidean eta herrigunean; eta garraio astunak herrigunetik ez igarotzeko konponbidea aurkitzen saiatzea.

Elkarteak adierazi duenez, azken egunetan trailerrik ez da pasatzen Aizarnatik eta inguruko errepideetatik, baina “araudia betetzen ez duten” beste ibilgailu batzuen presentziaz ohartarazi du. “Erremolkedunak erabiltzen dituzte orain. Bost edo sei ardatzeko ibilgailuak dira, eta 26 tonatik gorako karga garraiatzen dute”. Aitzitik, elkarteak uste du ibilgailu horiek ez dutela GI-3730 errepidean ibiltzeko aldundiaren baimenik. Zestoako alkateak berretsi du dagoeneko ez direla trailerrak ibiltzen egurra ateratzen. “Aldundiko ordezkariekin hitz egin genuen Aizarna inguruko errepideetan zer kamioi mota ibil daitezkeen argitzeko, eta haiek esandakoa egurzaleei, baserritarrei, Ertzaintzari… denei jakinarazi genien”. Trailerren zirkulazioa “debekatuta” dagoela gogorarazi du Zestoako alkateak, eta esan du hiru ardatzeko kamioiak eta erremolkedunak soilik igarotzen direla azken egunetan. Gainera, hark esan du egurzaleekin eta baserritarrekin bildu zela udala, eta aizarnarren kezkaren berri badutela horiek.

Gaiak luzerako emango duela uste du Mendizabalek, baina ahalik eta neurri egokienak hartzen saiatuko direla esan du. “Kezkatuta gaude, eta saiatuko gara segurtasuna bermatzen”.


Garai zailetan,eztabaida ahalbidetzeko formula

XX. mendeko euskalgintzaren erreferente izan zen Karlos Santamaria; haren lanak ez zuen etenik izan hil zen arte. 'Donostiako Solasaldietan' izandako «garrantzia» gogora ekarri dute EHUko Udako Ikastaroetan.

Karlos Santamaria ekarri zuten gogora Joseba Intxausti eta Pablo Lopez-Chaves historialariek herenegun, Donostiako Miramar Jauregian. Ez da erraza Santamaria lanbide batera bakarrik mugatzea, haren lana aztertu dutenek sarri adierazi duten bezala. Eta, oraingoz, horretan azkena Lopez-Chaves da, Granadako historialari gaztea. Donostiako Solasaldiak (horrela euskaratu zuen Joseba Intxaustik duela zenbait hamarkada egindako lan batean) aitzakiatzat hartuta, Karlos Santamariak 1940 eta 1950eko hamarkadetan eginiko lana eta enpeinua ezagutarazi zituen. Eta, nahiz eta erlijioaren gaia izan nagusi, Santamariaren orduko kezken, asmoen eta egitasmoen zenbait zertzelada eman zituzten.

Karlos Santamaria (1909-1997) matematikari donostiarra izan zen. Zientzia Zehatzak ikasi zituen Madrilen, baina haren lana aritmetikatik eta estatistikatik harago zabaldu zen. Alde batetik, euskaltzaletasunak bultzatuta, lan handia egin zituen. Euskaldun berria zen, eta sarri adierazi zuen egin zizkioten elkarrizketetan haren hizkera ez zela egokia. «Badira oso ondo mintzatzen diren euskaldun berriak, baina hori ez da nire kasua. Halere, asko irakurri dut euskaraz, eta idatzi ere bai. Errazagoa zait euskaraz idaztea mintzatzea baino», baieztatu zion 1991n Egunkaria-ri.

Beharbada, horregatik egin zuen hainbesteko lana euskara idatziaren alde. Zeruko Argia-n kolaboratzaile ibili zen, Jakin aldizkarian parte hartze nabarmena izan zuen bere idatziekin, Elhuyar-en ere aritu zen lanean, eta Euskaldunon Egunkaria-ren sortzaileen talde eragilean jardun zuen. Hitzaurrean, Intxaustik bi bizialdi nabarmendu zituen matematikariaren bizitzan: euskalgintzari zegokion bizialdia bigarrengotzat hartu zuen, «etxe barruragokoa» gisa definituz. Horren isla da Santamariak Donostiako Santo Tomas Lizeoaren sorreran parte hartu izana, 1960an.

Baina hitzaldian beste bizialdi bati buruz ere hitz egin zuten: lehen bizialdiaz, alegia. «Nazioarteko» gisa definitu zuen Intxaustik, eta 1947. eta 1966. urteen bitartean kokatu zuen: Donostiako Nazioarteko Solasaldi Katolikoetako eta Pax Christi mugimendu bakezaleko idazkari izan zen garaiari dagokiona, hain justu.

Santamaria fededuna zen, «pertsonalista», hark zion moduan; hau da, pertsona ardatz zuen fedea. Eta Donostiako Solasaldietan nagusitu ziren haren ideiak. Helburu nagusia zen garai hartan Elizak eztabaidatu beharreko gaiak mahaigaineratzea. Lopez-Chavesek «erakusleiho bat bezala» irudikatu zituen, bakarturiko Francoren erregimenaren irudia atzerrian zabaltzeko modu bat. Baina, aldi berean, «leiho bat» izan zela adierazi zuen Lopez-Chavesek: atzerriko haize berriak sartzen laguntzen zuen leiho bat. Hori izan zen Santamariaren lana: atzerriko ideia demokratikoak «kontrabandoan» sartzea Elizaren irudi eta babesaren bitartez. Matematikariaren hitzak gogoratu zituen Granadako historialariak: «Arrakala hori ideia demokratikoen alde eta diktaduraren aurka erabil zitekeen, baina beharrezkoa zen tentuz jardutea».

Solasaldien gaurkotasuna

Lopez-Chavesek mundua askorik ez dela aldatu azaldu zuen. «Donostiako Solasaldietan eztabaidatu ziren gaiak oraindik bizirik daude gaur egun». Erlijio askatasuna, estatu konfesionala, giza eskubideak, abertzaletasuna, Europako Batasuna... Solasaldietan egoteko aukera izan zuen Intxaustik, eta antzeko ikuspuntua jendarteratu zuen herenegun: «Mende erdi geroago, gai berak aztertzen jarraitzen dugu».

Halere, ez zen bide erraza izan Santamariarentzat Donostiako Solasaldiak antolatzea. Hasieran frankismoa laguntzeko balio izan bazuen ere, denborarekin ez zuten begi onez ikusi Donostian gertatzen zena. Santamariak, gainera, iritzi berrietara zabaldu asmo zuen. Lopez-Chaves: «Funtsean, dogma eguneratu nahi zuen». Baina kontserbadoreenek heresiatzat hartu, eta Ofizio Santuak mehatxu egin zion Santamariari.


Udalak herriko ahozko ondarea jaso duen web orria gaur aurkeztuko du

Gaur, 19:00etan Etxarri Aranazko kultur etxean aurkeztuko da www.etxarrikoahotsak.com web orria

Etxarri Aranazko Udalak herriko ahozko ondarea biltzen duen web orria sortu du: www.etxarrikoahotsak.com. Atari horretan makina bat etxarriarren lekukotasunak, grabazioak, jaso ditu udalak; 70 lekukotasun baino gehiago. Haien bidez, “Etxarriko kultura, gizartea, hizkuntza, izaera, identitatea… herriaren biziaren eta indarraren neurria ematen da”.

Gaur udalak aurkeztuko duen web orri berria “gure ahozko ondare aberatsaren lekuko” izan nahi du. Web orrian jasoak daude, besteak beste, : 2011n jasotako bideo-grabazioak, Beleixe Irratiko (FM 107,3) elkarrizketak, Nafarroako Mediatekako lekukotasunak, 2012 urtean egindako herri-antzerkia… Gaurko aurkezpenean web orria aurrera ateratzeko elkarlanean aritu diren erakundetako ordezkariak izanen dira.


Iurreta Plazaratu dinamikak batzar herrikoira deitu du domekarako

Otsailaren 10ean, domekan, Iurreta Plazaratu dinamikak batzar herrikoia egingo du. Herriko plazan jarri dute hitzordua, 12:00etan, eta herritarrak parte hartzera deitu dituzte. 2018ko azaroan jaio zen Iurreta Plazaratu ekimena. Aurkezpenean azaldu zutenez, "herria biziberritzeko beharrak" bultzatuta sortu zuten taldea.

Aurrera begirako lan ildoak aztertuko dituzte batzarrean. Besteak beste, herritarren parte-hartzea eta antolatu daitezkeen ekintzak aztertuko dituzte. Hainbat belaunalditako dozenaka herritarrek sortutako dinamikako bultzatzaileek abadetxea ere izango dute berbagai.


Arozena anaiek emanaldia egingo dute gaur Santa Anan

Txistua, gitarra klasikoa eta perkusioa uztartuko dituen emanaldia egingo dute gaur, egubakoitza, Arozena anaiek Santa Anan, 19:30ean. Txantxiku Ikastolak antolatu du, Udazken Kulturala izeneko ekimenaren barruan. Bihar, 12:30ean, Herrixa Kantuan egingo da eta 19:30ean ikasleen emanaldia.


2017koa, azken urteetako uztarik oparoena euskal sagardoarentzat

Lau milioi litro sagardo egin dira Euskal Sagardoa jatorri izenarekin, iaz baino hiru aldiz gehiago.

"Pozik" daude Euskal Sagardoa jatorri izenaren sustatzaile guztiak, ohar batean azpimarratu dutenez. 2017ko uzta "historikoa" da kopuru aldetik, eta aurreratu egin da, sagardoaren helgutasunari dagokionez. Sagardotegi askotan sagardoak nahiko aurreratuta daude dagoeneko. Datorren astelehenean irekiko dute, ofizialki, txotx garaia.

Euskal Sagardoa jatorri izenaren bigarren uzta da kupeletan dagoena, iaz sortu baitzuten sor-marka sektoreko eragileek eta instituzio publikoek elkarlanean. 2017an, guztira, 48 sagardogilek egin dute Euskal Sagardora bideratutako sagardoa, iaz baino hamahiru gehiagok: ekoizleen 41 gipuzkoarrak dira, bost bizkaitarrak eta bi arabarrak.

Sor-markak azaldu du aurtengo uztan lau milioi litro sagardo ekoitzi dituztela, eta horretarako Gipuzkoako, Bizkaiko eta Arabako sei milioi inguru kilo sagar erabili dituztela, iazko uztan baino lau bat milioi kilo gehiago. Era berean, Euskal Sagardoa egiteko 250 hektarea sagasti erabili dituzte, eta 200dik gora izan dira sagargileak. Aurtengo sagardo kopuruaren gorakadak badu azalpen bat: sagar urtea izan da, asko hazi da berton ekoitzitako sagar kopurua.

Euskal Sagardoa sor-markak, hain zuzen, bi ezaugarri ditu: sagardoa egiteko erabilitako sagarra bertokoa da (Araba, Bizkai eta Gipuzkoakoa, oraingoz), eta kalitate berme bat ziurtatzen du. Hiru lurraldeetako sagastiak eta sagarodilgeak biltzen ditu jatorri izenak, eta baita hiru diputazioak eta Eusko Jaurlaritza ere. Sustatzaileek azpimarratu dute "estrategikoa" dela jatorri izena: "Sektorea elkartzen du, sagardoaren kultura sustatzen du, eta kontsumitzaileari tokiko eta goi mailako produktua ziurtatzen dio". Euskal Sagardoa sor-markak lortutako helburu nagusietako bat "sektorea batu izana da", sustatzaileen hitzetan.


Esperientzia gazi-gozoa pistako lehen jardunaldian

Ahoko zapore gazi gozoa utzi zuen pasa den larunbatean jokatutako pistako Gipuzkoako sariko lehen jardunaldiak etxeko txirrindularientzat. Aitor Olaziregik eta Gaizka Gurrutxagak lan txukuna egin baldin bazuten, ez zitzaizkien gauzak nahi bezala atera Gorka Etxaberi eta Eider Manzisidorri.

Gipuzkoa sariko lehen jardunaldiak partaide kopurua handia izan zuen: guztira 130 txirrindulari izan ziren lehiakide Donostiako belodromoan. Partaide kopuru handiaz gain, hauen maila ere nabarmentzekoa izan zen.

Open mailan inoiz ez bezala bi multzotan banatu behar izan zituzten parte hartzaileak. Aitor Olaziregik, adibidez, datorren astean Munduko Kopa lehiatuko duten Ilart Zuazubiskar eta Asier Maeztu, eta iazko torneoko irabazle Unai Tolosa izan zituen lehiakide. Gorka Etxaberen multzoan, berriz, Unai Elorriaga pistar handia eta Aritz Bagues, Murias taldeko profesional berria egokitu ziren, besteak beste.

Aitor Olaziregik Ampoko koloreak estreinatu zituen eta maila txukuna erakutsi zuen; aurpegia eman zuen lasterketa guztietan. Daniarrean asko arriskatu zuen eta ez zitzaion ondo atera; scratchean, sprinterra izan gabe, 9. bukatu zuen arratsaldeko lehen puntuak lortuaz, eta puntuaketan oso lan ona egin zuen: itzulia hartu, bi esprintetan puntuatu eta azkenean ohorezko 7. postuan amaitu zuen lasterketa. Guztira 18. tokian da sailkapen nagusian eta horrek eskubidea emango dio bigarren jardunaldian multzorik onenean lehiatzeko. Helburua hori izan daiteke ikusita dagoen maila: onenen multzoko kide izatea, errepiderako prestakuntza bezala lagungarri izango baitzaio.

Gorka Etxabek ez zuen nahi bezalako estreinaldia izan. Parking-Geltoki taldearekin afizionatuetarako urratsa eman eta asko nabaritu zuen aldaketa; pistar oso ona izan arren Aizarnazabalgoarentzat handiegia izan zen urratsa. Scratch proba bakarrik amaitu ahal izan zuen. Sailkapenean 34.a da baina seguru daude duen kalitatearekin jardunaldiz jardunaldi hobetzen joango dela eta neurria hartzen maila berriari.

Eider Manzisidorrek lanak izan zituen kadete mailan mutilek ezarritako erritmo handiari eusten. Hala ere puntuaketan amaitzea lortu zuen, eta nesken sailkapen nagusian seigarrena da.

Gaizka Gurrutxagarentzat dena berria izan zen eta ausart erantzun zuen. Gorpuzkeraz txikia eta meharra da Aizarnazabalgoa eta pistan indarra beharrezkoa baldin bada aurrean ibiltzeko, ahulezia hori gogoarekin eta nortasunarekin bete zuen. Zarauzko taldeko kidea, daniarra 15.a amaitu zuen, Scratchean 11. eta puntuaketak 10. Batuketak eginda, sailkapen nagusian 25.a da. Gaizka Gurrutxagak ere helburu har lezake, onenen multzoan leihatzea lehenengo urte honetan.

Larunbatean bigarren jardunaldia jokatuko da, 16:00tatik aurrera eta oraingoan japoniarra, scratcha eta puntuaketa izango dira lehiatu beharreko probak. Berriz ere goi mailako ziklismoa ikusteko aukera izango da Donostiako belodromoan.


Ez zen ezer gertatu


Pijamen iraultzak hartu du Tolosa

08:00etan hasi da, inauteria, bigarrenez, Dianan; Alde Zaharra kalez kale zeharkatuko du bandak, ehunka herritarrekin.

Tolosako inauteriak eraldatu eta garai berrietara egokitzea polita da: belaunaldi berriek festaren lekukoa hartzen dutenaren seinale. Erromantikoenen begietan, ordea, ez da gauza ederragorik, aurreko belaunaldiek ekindako ohitura oraindik ere dantzatu ahal izatea. Horietako hitzordu bat da Diana: hitzordu tolosarrenetako bat.

Gorriti plazan, 08:00etan, pijama jantzita. Itxuraldatzearen atarian egunari ekiteko, ez da besterik behar. Edo bai: pijamaz gain, inauteriaz maiteminduta baitaude "jeki, jeiki!" abestuz lotsaz ahazten diren herritarrak.

Eta eskerrak hala den, salto bezainbeste irribarre izoztu baitaitezke Dianan, kamera baten objektibotik. Balkoietara begiratzen dute batzuek, urtero leihoan zain izaten den senideari begira. Beste hainbat, jada beren besotik helduta ez dagoen inauterizale harekin oroituko dira, akaso. Ziur, norbaiti aurreko ilarakoak Dianarako osatu duen mozorroak egingo diola grazia. Eta, inauteriak pixkana deskubritzen ari diren haurrak, berriz, nagitik dantzara pasako dira segundo bakarrean.

Inauteriak beti alatzen omen du tolosarra, eta pijamen iraultzak bide emango dio musikaren, hotsaren, zarataren eta festak bizitzeko modu guztien plazari, urteko egun ederrenen maskarapean.


Sorospen eta lehen laguntza ikastaroak, Gurutze Gorriaren eskutik

Apirilaren 12tik 27ra sorospen eta lehen laguntza ikastaroak antolatu ditu Irungo Gurutze Gorriak. Hamabostaldi horietan astegunetan emango dituzte eskolak, 18:00etatik 21:20ak arte. Irunen erakundeak duen egoitzan egingo dute. Hala, gaiaren gaineko informazioa jaso nahi duenak, edo izena emateko asmoa duenak, 943 62 11 62 telefono zenbakira deitu behar du; irun@cruzroja.es edo irun.sociales@cruzroja.es posta elektronikoetara mezua bidaliz ere jaramon egingo diete interesdunei.


Eskualdeako koralek kontzertuak eskainiko dituzte Begoñako basilikan, Bizkaiko Abesbatzen XLVI. Astean

Etxebarriko Doneztebe, Ugaoko Sarea eta Basauriko Soinu Bidea eta Koral Elkartea abesbatzek parte hartuko dute Bizkaiko Abesbatzen XLVI. Astean. Otsailaren 11tik 22ra bitartean ospatuko da Begoñako basilikan, Bilbon, 20:00etatik aurrera, sarrera doan.

Doneztebe Abesbatzak atzo eskaini zuen kontzertua eta otsailaren 14an, ostegunez, Begoñako basilikan izango dira Basauriko Soinu Bidea eta Ugaoko Sarea abesbatzak. Basauri Koral Elkartearen emanaldia otsailaren 20an, asteazkenez, izango da.


Paul Riosekin elkarrizketa, asteleheneko 'Azpimarra+' saioan

Lokarriko arduraduna izango du gonbidatu Maddalen Iriartek.

Paul Rios Lokarriko arduraduna elkarrizketatuko du Maddalen Iriartek asteleheneko 'Azpimarra+' saioan. Besteak beste, Nazioarteko Harreman Taldeak Euskal Herrira egindako azken bisitaz arituko dira. Ondorengo debatean, Benjamin Atutxa PSE-EEko legebiltzarkidea, Laura Garrido PPko legebiltzarkidea eta Elena Laka abokatua izango dira. Arratsaldeko saioan, berriz, Xabier Aierdi eta Ander Iturriotz izango ditu solaskide.


Zumaiako Triatloi Taldea, dena emateko prest

Zumaiako Triatloi Taldeak (ZTT) aurpegi beteranoak eta berriak biltzen dituen taldea aurkeztu berri du. ZTT ordezkaritza bat larunbat honetan Zarauzko triatloian izango da.

Hasi berria den denboraldiko triatloi guztietan izan da ZTTko ordezkaritza zabala eta azpimarratzekoa da Bilboko triatloian Iñaki Gabarainek lortutako hamargarren postua. 600 kirolari utzi zituen atzean ZTTko ordezkariak.

Distantzien arabera, helburu desberdinak izango dituzte taldekideek. Distantzia luzetako probetan ere partaide izango dira. Hala, uztailean Gasteizen egingo den Ironman distantzian izango da Zumaiako ordezkaritza bat, eta baita irailean Galesen egingo denean ere.

Hasteko, larunbat honetan, ekainak 8, Zarauzko triatloia jokatuko da. 14:00etan aterako dira parte-hartzaileak Getariako hondartzatik. Proba honetan ere ZTTko ordezkaritza izango denez, aukera ederra da arratsalde pasa Zarautzera joan eta Zumaiako kirolariak animatzeko.


Errefuxiatuei laguntzeko diru bilketa egingo dute Gernikan

Gerrarik ez-Ongi etorri errefuxiatuak plataformako kideak Astran. Argazkia Jokin Alberdi.

Gerratik ihesean Europan sakabanatuta dauden errefuxiatuei laguntzeko, eta hauek jasotako tratuak ikustarazteko, Gernikako zenbait elkarte informazioa emateko jardunaldiak ari dira antolatzen.

Ekimen honetako eskualdeko zenbait elkargo batu dira Gerrarik ez-Ongi etorri Errefuxiatuak plataforma sortzeko eta gerratik ihesi doazen pertsonei laguntza bateratua emateko Busturialdetik. Plataforma honetan Bat ez da Gitxi, Ideasur, Gernika Gogoratuz eta Gernikatik Mundura batu dira.

Hauen asmoa Frantziako iparraldean, Calais herrian Jungla kanpalekuan dauden errefuxiatuei laguntzeko diru-bilketa egitea da. «Gure hasierako asmoa kanpalekuko milaka pertsonentzat etxetxoak eraikitzeko kontainerrak erostea zen, han den L`auberge des Migrants elkarterekin batera», azaldu du Gernikatik Mundura elkarteko Jokin Alberdik.

«Siriatik eta beste herrialde batzuetatik datozen errefuxiatuei laguntzeko modu asko daude, baina guk hau aukeratu dugu, lotsagarria delako Frantziaren erdian horrelako drama humanitario bat egotea», salatu du Alberdik.

Bertan dauden iheslari gehienek Erresuma Batura zeharkatzeko asmoa daukate, baina oraingoz milaka pertsona dira negu gorria kanpaleku inprobisatuetan pasatzen ari direnak.

Frantziako gobernuak bere aldetik kanpamendua husteko lanei ekin diola jakinik, plataformatik babesgabe geldituko diren milaka pertsona hauei laguntzeko kanpainan parte hartzeko deia mantenduko dutela adierazi dute.

Siriatik eta Ekialde Hurbiletik datozen errefuxiatuentzat ekarpenak egin nahi izanez gero Gernikatik Mundura gobernuz kanpoko erakundeak honako kontu korronte hau jarri du: ES53 2095 0315 8091 0126 2798. Izen-abizenak eta NAN/NIF adierazi behar dira ekarpena egiterakoan.


Ondasunaren gaineko zerga 'aurrerakoiago bat' proposatu du Bizkaiak

Bizkaiko ahaldun nagusiaren arabera, Gipuzkoako zerga baino "aurrerakoiagoa" da.

Bizkaiko Foru Aldundiak Ondasunaren gaineko zerga berri bat proposatzeko aurreproiektua egin du eta EAEko beste Aldundiei bihar bertan aurkeztuko die "Gipuzkoako Ondasunaren eta Ondasun Handien zerga baino aurrerakoiagoa" den proposamena.

Horrela azaldu du prentsaurrekoan Jose Luis Bilbao Bizkaiko ahaldun nagusiak. Ildo honetan, Jaurlaritza eta hiru Aldundiak parte diren Euskadiko Zerga Koordinaziorako Organoak bihar "akordio" bat lortzea espero duela esan du.

Zerga berria 2013an indarrean sartzea nahi du Bizkaiak eta era horretan, zerga horren bitartez bildutako diru-kopurua 75 milioi eurora iritsiko dela aurreikusi dute (2011n baino 20 milioi gehiago), 7.500 zergadunen diruari esker (lehengo urtean baino 2.000 gehiago).

Proposamen horrek Gipuzkoako Aldundiari (Bilduk gobernatzen du) "hausnarketa" eragitea espero duela esan du Bilbaok, Bizkaiko Aldundiak proposatutako zerga Gipuzkoakoa baino "aurrerakoiagoa eta progresiboagoa" dela uste baitu, "gehiago dutenek gehiago ordaintzea ziurtatzen baitu" eta, teknikoki, Gipuzkoan onartutakoa baino "hobea" dela gaineratu du.

Bizkaiko Ahaldun Nagusiaren iritziz, aurreproiektu honekin, Gipuzkoa "ezkerretik gainditzen dugu", bertan, Bilduk sustatutako Ondasunaren eta Ondasun Handien zerga PSE-EEren laguntzarekin aurrera atera eta 2013rako egungo zerga ordezkatuko duela iragarri ostean.

Erabaki-hartze gehiago

Arabako Aldundiak (PPk kudeatzen du eta Gabonetako aparteko soldata kentzea erabaki zuen) 2013ko aurrekontuetan ordainsari hori berreskuratzea aurreikusi du.

Eusko Jaurlaritzak (PSE-EE agintaritzapean egun) oraindik ez du behin betiko erabakirik hartu, baina Patxi Lopez lehendakariak joan den asteburuan esan zuenez, euskal funtzioanioei Gabonetako aparteko soldata eman nahi die; halere, Iñigo Urkullu EAJko egungo presidenteari horren inguruan galdegingo diola azaldu du.

ELAk mobilizazioak proposatuko dizkie gainerako sindikatuei

ELA sindikatuak gaur iragarri duenez, Bizkaiko Foru Aldundian mugimendu egutegi bat proposatuko die gainerako sindikatuei, hark Gabonetako aparteko ordainsaria kentzea erabaki ostean.


La Pegatina, hamar urte rumba doinuak lantzen

Taldearen 10. urteurrena ospatzeko, 2013an iritsiko den dokumentalaren aurrerapena ikus dezakezue hemen.

Moncada eta Reixaxh artean jaiotako La Pegatina talde kataluniarrak hamar urte beteko ditu aurki. Ruben, Ovidi eta Adriá izan ziren Pegatina Sound System proiektua abiatu zuten hiru taldekideak eta gaur egun zazpi lagunek osatzen dute taldea.

Azken urteetan mundu osora zabaldu dira rumba talde ezagun honen doinuak, eta muga guztiak gainditu ostean, milaka jarraitzaile izatea lortu dute. Beraien webgunean azaltzen dutenez, orain arte egindako lanak ez ezik, taldekideen zintzotasunak eta freskotasunak lagundu die publikoa erakartzen.

2013an beteko du, hain zuzen ere, bere lehen hamarkada La Pegatinak. Dena den, 2006an jaio zen ofizialki taldea, garai hartan grabatu baitzuten lehen diskoa (Al Carrer!). 2007ko otsailean ikusi zuen argia Al Carrer!-ek eta autoekoizpenaren bidea aukeratu zuten orduan. Besteak beste, Che Sudakaren, Manu Chaoren eta Gambeaten laguntza izan zuten.

2007ko amaieran sei taldekide zituen La Pegatinak: Ferran baxu-jotzailea, Axel tronpeta-jolea eta Romain soinu-jolea, eta 2008an "Conxi Tour" bira arrakastatsua egin zuten.

Urte bete geroago, 2009an, Kasba Musicen eskutik, Via Mandarina lana grabatu zuten. Akordeoi eta tronpeta doinuak entzun ziren aurrenekoz disko horretan.

2009a eta 2010a urte oparoak izan ziren: 200 kontzertutik gora eman zituzten eta hainbat musika jaialditan parte hartu zuten, eta 2011n Xapomelön diskoak Europa mailara zabaldu zuen taldearen arrakasta. 21 kantuz osatutako disko honek energia, dibertsioa eta hitz-jokoak uztartu zituen. Azkenaldian galizieraz, euskaraz, ingelesez, katalanez, gaztelaniaz zein frantsesez abesten entzun dugu La Pegatina.


Mintzapraktika egitasmoaren berri emateko, bilera

Dobera Euskara Elkarteak Mintzapraktika egitasmoaren berri emango du astelehenean. Bilera irekia da, 19:00etan, AEKn. Egitasmoaren helburua da, helduen artean euskeraz hitz egiteko ohitura zabaldu eta sendotzea. Izena eman edo informazio gehiagorako: 943 332 799, dobera@dobera.eus edo Larramendi 11ko bulegoa.


Bigarren fasean ez da kalera ateratzeko ordutegirik egongo

Astelehenetik, hilaren 25etik, aurrera fase berrira pasatzen diren lurraldeetan ordutegiak kenduko ditu Espainiako Gobernuak. Dena den, Fernando Simonek aurreratu duenez, egoera zaurgarrienean dauden herritarrek ordutegi zehatz bat izatea gomendatuko diete erkidegoei.

Bihar, egubakoitza, zehaztuko dute zein lurralde pasatzen diren bigarren fasera. Behin hori zehaztuta, urrats hori ematen duten probintzietan, kalera ateratzeko ordutegiak ezabatuko dituzte. Orain arte, 5.000 biztanletik gorako herrietan, hiru tarte bereizten dira kalera ateratzeko: 06:00etatik 10:00etara eta 20:00etatik 23:00etara, kirol jarduerak egiteko edo paseatzera irteteko; 10:00etatik 12:00etara eta 19:00etatik 20:00etara, mendekotasunen bat dutenak eta 70 urtetik gorakoak irteteko; eta 14 urtetik beherakoak, 12:00etatik 19:00etara.

Aurrera-pausu hori emango balitz, Espainiako Gobernuak egoerarik zaurgarrienean dauden herritarrentzat ordutegi zehatz bat ezartzea gomendatuko du. Udalen eta autonomia erkidegoen esku egongo da hori horrela egitea.

Eskaera bidalita

Eusko Jaurlaritzak bere proposamena bidali dio astean Osasun Ministerioari, hain zuzen ere, Arabak, Bizkaiak eta Gipuzkoak deskonfinamenduaren bigarren fasera igarotzeko baldintza guztiak betetzen dituela iritzita. Eusko Jaurlaritzaren ustez, "egoera epidemiologikoa eta asistentziala ona da, zaintza eta kontrol neurriak hartzen ari dira" eta, horregatik egin dute fasez aurrera egiteko proposamena.


Jendetza batu da Talde Batuak taldearen dantza saioan

Eguerdiko mezaren ostean, hainbat dantza erakutsi dituzte San Trokaz jaien barruan.

Hona dantza saioko hainbat irudi:


Hezkuntza publikoa olioztatzeko taupadak

Euskal Eskola Publikoaren jaia egin zuten igandean, Errenterian. Pozik azaldu dira Euskal Herriko Ikasleen Gurasoen Elkarteko kideak eta Koldo Mitxelena ikastetxeko gurasoak, aurreikuspenak bete dituztela eta.


Landesetako dama zuriaren mirakulua

Agur Aurelia, Finean, Pausutik Baionara edo Baionatik Pausura, ber bidea da. Eni ere autobideko lubaki hartan ibiltzeak antzeko irudipena sortzen dit, estu eta larri uzten nau eta egiten dut unibertso kontzentrazionario distopiko batera erortzeko eskas diren bakarrak zaintza-dorreak direla. Gero, halere, pareta gaitz horiek inguruko auzoak zirkulazio harrabotsetatik gerizatzeko eginak direla pentsatzen dut eta, horretarako bederen, merezi dutela.

Baina pentsaera ez baita aise gelditzen, harrabots sortzaile diren kamioietara heltzen naiz. Autobideko eskuin ilaran dabiltza bata besteari orpoz orpo, mugitzen den beste murru gisa. Zertan ari dira? Behin entzuna nuen Alemanian patata frijituak ekoizteko, han bertako lur-sagarrak, lurretik atera berri eta oraino ontsa zikinak, igortzen zituztela Italiako hegoaldera garbi zuritzeko, eta gero buelta Alemaniara pikatzeko, frijitzeko eta paketatzeko. Hots, kamioien erronda beldurgarriak produkzio merkeena bideratzeko egiten dira, zirkuitu luzeetan, energia fosilak xahutzen eta bide laburreko edozein ekonomia sanoren kaltetan. Murruen egitekoa justifikatzen ahal da auzoen gerizatzeko, baina kamioien erokeria sortzen, irauten eta zabaltzen da irabazien logika hotzenean.

Edozein zaintze demokratikotatik urrun eta mozkinak helburu, goiko finantzak erabakitzen du zer eta nola; gero, bertako administrazioak kudeatzen ditu ondorio galgarriak, hurrengo hauteskundeak eta ordenu publikoa helburu nagusiak dituelarik. Kito. Hauteskundeek ezin dezakete sistema barneko logika hautsi.

Zer egin behar da? Hasteko, inguruan ikus. Zurekin bat nator, historia hurbilean altxatu diren lagun anitz ikusi ditugu, bereziki lan publiko handiei aitzi. Lemoiz, Itoitz, autobideak eta AHT, zenbat leku eta zenbat ekintza! Eta usu nekezian. Gutxitan izan dugu gibeleko bortarik gabeko garaipena; irabazle ginelarik ere zerbait okertzen zen eta irtenbidea mingots gertatzen zitzaigun.

Buruan dut Lemoiz: Peyrehoraden beste zentral bat egin nahi zuten eta Euskal Herri osoko taldeekin biltzeko Landesetatik oinez abiatu ziren gazte erradikal eta alaiak, gazteenak etxetik ezkapin ere, denak bestelako mundua nahi. Lemoiz, bai, gelditu zen. Zorionez Peyrehoradeko asmoa ere, eta Pariseko maiatz iraultzailearen eskarmentua zuen Jean-Pierre Duteil lagunak kontatzen du 1981eko garaipen hura bere bizitzaren momentu zoriontsuenetariko bat izan zela (Soyons realistes, demandons l’impossible liburuan, 2008). Hobe harentzat, merezi zuen.

Hegoaldean berriz, azkenean logika militar autoritario batek ekarri zuen lanen gelditzea, eta garaiko mugimendu antinuklearrean askok izan zuen ordezkatze eta endekatze sentimendua. Lemoiz: jokua hordagoka artikulua ageri zen 1982ko Argia-n, antinuklear batek idatzia: “Zuek indarrez ezarri nahi duzue zentrala. Aurrean dituzue zentralari indarrez erasotzen diotenak. Borroka gure ahalmenez gaineko da. Hor konpon zaitezte”, eta nik arrazoia eman nion beste artikulu batean: “Dinamika gogorrak erakar litzake herri mogimenduak, bere azken eztandaz dena barreiatzeko. Bai desastrea”. Ederki erantzun ziguten gero.

Orain anitz idazten da mugimendu sozialen eta biolentzia politikoaren arteko harremanez, gehienetan anakronikoak, garaiko dokumentuei, bereziki euskaraz idatziei, aipamenik egin gabe. Beste batzuek soziologia, antropologia eta psikoanalisia dosi ezberdinetan nahasten dituzte, lan intenporal eta ideologikoak ontzeko. Hobe azak eta barkatu solasak!

Dena dela, irabaztea ez da irizpide bakarra: oso kontuan hartzekoak dira ekintzaren zergatia eta helburua, batez ere borrokak berak zentzua sortzen duenean. Zure azken gutunean, Aurelia, hemengo CADE eta ez oso urruneko Notre Dame des Landes aipatzen dituzu. Nantesko aireportu berriaren aurka, Landesetakoan, bestelako bizi-modua antolatzen ari dira: han bertan hazkurriak ekoizteko edo oso hurbileko trukaketan lortzeko; etxeak energiaz beren gainekoak eraikitzeko; eta kontsentsuan finkatu kudeantza kolektiboa erabiltzen dute. Finean, alternatiba bat sortzen ari da, ahal den orokorrena, kontrolaezinak diren ekonomia eta botere urrunetik libre. Eta hori guzti hori eraso posible bati aurre egiteko ausardia fermuarekin. Auzoan dugun borroka horren ezagutzea eta berri ematea tokatzen zaigu, ezta?

Bestalde, badakit etxean kontent zaretela Italiako erreferendumaren ondorioekin. Gure prentsan gutxi aipatu da Konstituzio aldaketa egin nahi izan dutela oligarkia politikoaren gainean diren herri kontrol mekanismoak apaltzeko. Zuekin mintzatuz ohartu nintzen zein larria zen 1948ko Konstituzioa peko errekara bota nahi hura, eta pozgarria da ikustea nola Italian nazien aurkako sortu zen oldar demokratikoak irauten duen jende askorengan, gazteak barne. Oihuka ari zen esperantza Matteo Renziren leihopean:

“Evviva! Ha vinto la democrazia“.

Zorionak Scarcia!


Berrogeialdiari, Anari

Xabier Etxanizek ekaineko Maxixatzen aldizkarirako idatzitako iritzi artikulua: 'Berrogeialdiari, Anari'.

Asko izango ziren konfinamenduari Netflix bezalako plataformaren bat jarri diotenak. Nik berrogeialdiari, Anari. Bera izan da goizetako eguzkia eta iluntzetako zerbezak goxatu dizkidan soinu banda. Betidanik liluratu izan nau azkoitiarrak sortutako balea, orein, zeru gorri eta piztia otzanen unibertsoak. Lasaitu egiten nau, triste jartzen nau. Baita poztu eta harritu ere.

Mundu mailako gerra intimo eta latz bat bizitzea tokatu zaigu ezustean. Bakardadeak ito ditu batzuk. Konpainiak besteak. Ni lehorrak itotzen nau; eta zu, berriz, urak.

Denok egin behar izan ditugu gehiegi luzatzen diren salbuespen egoeretarako emergentziazko planak. Ni marrazten hasi naiz berriro, abesti berriak sortzen, inoiz egin gabeko errezetak probatzen… Baina hasitakorik ezin ganoraz amaitu. Izan ere, dena da horren erraza hasten, baina horren nekeza hazten. Eta gero berriz ia ezinezkoa ahazten.

Gauero jo dizkiet txaloak osasun langileei. Baina zoriontasunaren morroi ahula izaki, zerbaitengatik borrokatu ordez, beti zerbaiten kontra. Horregatik hautsi ditut egurrezko koilara pare bat zabortegiaren aurkako kazeroladetan.

Terrazak jendez betetzen hasi direnetik beldurrak jan nau. Birusari besoa eman diogu, eta berak eskua hartu. Hala ere, beldurrik ez digu, eta geuk piztutako sutan erreko gara berriz.

Itxialdian, askotan haserretu naiz neure buruarekin. Baita triste jarri ere. Beste batzuetan, poztu eta harritu ere bai. Egia izango da bizitza lezioz betea dagoela, eta argi dut zer ekarri didan niri birus honek: baikortasuna. Neure buruarekin bakarrik egoten ikasi dut, neure ederrez eta minez. Atsegin ditudan hainbat ezaugarri aurkitu dizkiot neure buruari, baita benetan gorroto ditudanak ere. Agian, nahi baino gehiago. Baina erori banaiz ere, gorantz erori naiz.


Zelenskik Putinekin zuzenean negoziatzeko borondatea berretsi du

Ukrainako presidenteak urtebete egin du agintean. Kanpainan hitzeman zituen aldaketetako asko ez ditu gauzatu, eta herritarren konfiantza murriztu egin zaio


Zorionak, 'Zakilixut'

Aste honetan, urriaren 18an ospatu den Zakilixut-en omenezko ekitaldiaren berri ematen zuen mezua jaso dudanean, derrepentean, zaharrago sentitu naiz.

1977ko San Miel egunean agertu zen lehen aldiz Zakilixut, Egin egunkarian. Argitalpen horretan 11 urte egin ondoren Egunkaria-ra salto egin zuen, eta han jarraitu zuen, hura bortxaz itxi zuten arte. Harrezkero, Berria-n azaltzen zaigu egunero, astelehenetan izan ezik, noski!

Goizero ispiluan ikusten dugun aurpegia bezala, badirudi Zakilixut-ek ez duela itxura aldatu.

Baina hasierako tira haietako batzuk ikusiko bagenitu, gure argazki zaharrak ikusten ditugun bezala, Zakilixut ere aldatu dela konturatuko ginateke. Hasierako gaztetxo hari kokotxa luzatu zaio, ez du txirririk erretzen, tripotxa ere atera zaio… Hala ere, beti bezala, hitz-joko zorrotzekin, sexu-kontuekin eta batzuetan ulertzea lortzen ez dudan kontuekin jarraitzen du.

A! Genero berdintasunaren ikuspegitik beste hizkuntza batzuk baino orekatuagoa den euskarari hika forma neutrala eskaini diola ere ahaztu barik.

40 urte! Harrapazank! Tumatxa hi!


Izen ematea, zabalik

Iskibi kanpinak BTT edo mendi bizikleta zeharkaldia antolatu du aurten ere, bosgarren aldiz. Ekainaren 1ean izanen da eta izen ematea irekita dago. Interneten, www.kirolprobak.com helbidean eman behar da (12 euro). Egunean bertan ere izanen da aukera. Bi zirkuitu egonen dira: luzeak 50 kilometro izanen ditu eta motzak berriz, 34km.